Jan 15 | Bible.is\n1“Mi a wan chrii, di riil chrii we gud fruut gruo pan, an mi Faada a di gyaadna we luk aafa di chrii. 2Im brok aaf aafa mi aal a di lim dem we no bier fruut. An im chrim op di lim dem we bier fruut so dat dem kyan bier muo. 3Unu get chrim op aredi, an a di sitn dem we mi tel unu mek dat apm. 4Tan wid mi, an mi wi tan wid unu. Wan branch kyaahn bier fruut pan it uon; it afi tan pan di chrii. A siem wie unu naa go kyan bier fruut ef unu no tan wid mi.\n5Mi a di chrii; unu a di lim dem. Evri lim we a paat mi — an we mi a paat a — dem bier nof fruut. Unu kyaahn du wan ting widout mi. 6Ef sumadi no tan pan mi, dem komiin laka di lim dem we get fling we an den jrai op. Piipl pik op dem lim de, fling dem iina faiya an bon dem op. 7Ef unu tan pan mi an ef wa mi se tan iina unu, aks fi eniting unu waahn, an unu wi get it. 8Wen unu bier nof fruut an shuo se unu a fi mi falara, da wie de mi Faada get nof rispek. 9Mi lov unu jos laka ou mi Faada lov mi. No ton we fram di lov we mi av fi unu. 10Ef unu du wa mi tel unu fi du den unu naa go ton we fram di lov mi av fi unu, siem laka ou mi du wa mi Faada tel mi fi du an no ton we fram di lov we im av fi mi. 11Mi a tel unu aal a dem sitn ya, so unu wi glad iina unu aat siem laka ou mi glad iina fi mi.\n12Dis ya a wa mi waahn unu fi du: lov unu wan aneda siem laka ou mi lov unu. 13Di bes wie sumadi kyan shuo se dem lov dem fren a fi gi op dem laif fi dem. 14Ef unu du wa mi tel unu fi du den mi an unu a fren. 15Mi naa kaal unu sorvant no muo, kaa sorvant no nuo dem maasta bizniz. Mi a kaal unu mi fren, kaa mi mek unu nuo bout evriting mi Faada tiich mi.\n16A no unu pik mi, a mi pik unu an put unu wan said fi bier nof fruut — di kaina fruut we ago laas fi eva. Wen dat apm, mi Faada gweehn gu'unu eniting unu aks im fa kaa unu a mi falara. 17A da sopm ya mi a tel unu fi du: lov unu wan aneda.\n18“Ef di piipl dem iina di worl iet unu, memba se dem did iet mi fos. 19Ef unu did komiin laka di piipl dem iina di worl, dem wuda lov unu laka ou dem lov dem uona piipl. Bot unu no komiin laka di piipl iina di worl, kaa mi pik unu out fram mongks dem. A it mek dem iet unu. 20Memba we mi did tel unu se, ‘No sorvant no biga dan im maasta.’ Ef dem mek mi sofa den dem mos ago mek unu sofa tu. Ef dem du wa mi tiich dem fi du, dem ago du wa unu tiich dem fi du tu. 21Bot dem ago du aal a dem sitn ya tu unu chuu unu a fi mi, an kaa dem no nuo di wan we sen mi kom ya. 22Ef mi neehn kom an taak tu dem, dem wudn gilti a notn rang. Bot rait ya nou, dem na'av notn fi yuuz an se dem no gilti. 23Enibadi we iet mi, iet mi Faada tu. 24Dem wudn gilti ef mi neehn du di powaful sitn dem we dem neva si nobadi els du. Bot nou dem si dem powaful sitn ya, an dem iet mi an mi Faada siem wie. 25Bot dis ya apm so dat wa rait dong iina Gad wod wuda kom chuu. It se, ‘Dem iet mi fi notn at aal.’\n26“Mi ago sen di Elpa fram di Faada tu unu. Im a di Spirit we shuo piipl di chuu sitn dem bout Gad, an im a di wan we kom fram di Faada. Wen im kom, im gweehn tel piipl bout mi. 27An unu fi tel piipl bout mi tu, kaa unu did de wid mi fram di staat.\nContinue to Jan 16 »


1 Korintiyan 3 | Bible.is\n1 Korintiyan 3\n1Breda an sista, bifuo mi kudn taak tu unu laik ou mi wuda taak tu piipl we av Gad Spirit a kanchuol dem. Mi did afi taak tu unu laik piipl we mek dem badi kanchuol dem — mi did afi taak tu unu laik se unu a biebi we no andastan di sitn dem bout Gad. 2Mi did afi fiid unu milk, mi kudn gi unu no aad fuud kaaz unu neva redi fi it. An unu stil no redi fi it. 3Unu stil a mek di sitn dem we unu badi waahn kanchuol unu. Ef unu eva a kos unu wan aneda, an ef unu eva red yai an waahn waahn unu wan aneda sitn dem, unu no tingk se unu a mek unu badi kanchuol unu? Unu no tingk se unu a gwaan laik di piipl dem we no nuo Gad? 4Kaaz wen wan sumadi se, “Mi a fala Paal” an wan neda wan se, “Mi a fala Apalos,” unu no tingk se unu a gwaan laik piipl we no nuo Gad?\n5Afta aal, uu a Apalos? An uu a Paal? A wi kom priich tu unu an mek unu biliiv bot di tuu a wi did onggl a du wa Gad se wi fi du. Wi a onggl Gad sorvant. 6Luk pan it da wie ya, ef unu a did wan plaant, a mi wuda did plaant di siid. Apalos a di wan we did waata unu bot a Gad mek unu gruo. 7So di wan we plaant an di wan we waata, dem no impuotant. Di onggl wan we riili impuotant a di wan we kaaz unu fi gruo. 8Nou di wan we plaant an di wan we waata, di tuu a dem a wok tugeda kaaz dem waahn di siem sitn fi apm. An di tuu a dem ago get pie bies pan we dem du. 9Mi an Apalos, wi a jos Gad sorvant an di tuu a wi a wok tugeda fi Gad. Bot unu, unu a Gad fiil we wi a plaant op, unu a Gad bildin.\n10Mek mi put it wan neda wie. Gad gud an kain tu mi, so im mek mi wan a im ed bilda dem. A mi go iin go bil di foundieshan we sumadi els ago bil pan. Nou aal a wi afi wach ou wi a bil. 11Kaaz nobadi kyan go bil wan neda foundieshan pan tap a di wan we de de aredi. An di foundieshan we de de aredi a Jiizas Krais. Im a di wan an onggl foundieshan. 12Nou som piipl ago yuuz guol, silva ar ada stuon we kaas nof moni wen dem a bil pan de foundieshan de. An som ada piipl ago yuuz wud, jrai graas ar chraa wen dem a bil. 13Pan di die wen Krais Jiizas kom bak evribadi ago nuo wa evribadi bil wid an evribadi ago nuo ef wa evribadi bil gud kaaz Gad ago tes it wid faiya. 14Ef di faiya no bon op wa dem bil pan di foundieshan, Gad ago pie dem fi di wok we dem du. 15Bot ef di faiya bon op wa dem bil, Gad naa go pie dem. Dem naa go ded bot evriting els we dem av ago bon op iina di faiya.\n16Unu no nuo se unu badi a Gad ous an dat im Spirit a liv iina unu? 17Enibadi we mash op Gad ous, Gad ago mash dem op. Kaaz Gad ous uoli an unu a Gad ous.\n18No bada fuul unuself. Ef unu tingk unu waiz jos chuu di piipl we no biliiv iina a Gad se so, mi a tel unu a beta unu ton fuul so dat unu kyan riili get waiz. 19Kaaz wa dem piipl de se waiz, Gad tek fi fuulinish. It aal rait dong iina Gad wod se, “Di piipl dem we tingk se dem waiz, Gad tek di siem sitn dem we dem tingk waiz an yuuz it ton dem iina fuul.” 20An it se agen se, “Di piipl dem we tingk dem waiz Gad nuo aal we dem a tingk. An im nuo se aal we dem a plan no wot notn.” 21So tap buos bout uu unu a fala, kaaz evriting a fi unu uon. 22Gad sen aal a wi: Paal, Apalos an Siifas fi elp unu. Evriting we de iina di worl, Gad mek fi unu. Wa apm wen unu a liv an wa apm wen unu ded, Gad mek it so evriting wok out gud fi unu. Aal di sitn dem we apm nou an aal a di sitn dem we ago apm — apm fi elp unu. Evriting bilang tu unu. 23An unu bilang tu Krais Jiizas, an Krais Jiizas bilang tu Gad.\nContinue to 1 Korintiyan 4 »


Ruoman 3 | Bible.is\n1So den, piipl maita aks, wa gud it du wi, fi bi wan Juu? Wa wi get we di piipl dem we a no Juu no get? Wa gud it du wi fi get sorkomsaiz? 2An mi wuda tel dem se it gud fi bi wan Juu, a nof difrant sitn wi get, we elp wi iina nof difrant wie. Fos, a wi Gad did gi im Wod tu — a wi im chos wid im mesij. 3Nou som a di Juu dem brok dem pramis an neva fala wa Gad wod se. So wa unu tingk? Unu tingk se kaaz dem de piipl de brok dem pramis, Gad naa go du wa im se im wuda du? 4Notn kyaahn go so! Gad wi aalwiez du wa im se im ago du, iivn wen piipl lai an se dem du wa dem did pramis fi du. It aal rait dong iina Gad wod se: “Evri taim Gad taak, piipl wi si se wa im a se a chuu sopm. No mata wa piipl se gens Gad, a Gad ago win.”\n5So wa ef wen wi du rang, piipl si klier klier se Gad aalwiez a du we rait? Wa wi kyan se bout dat? Unu tingk wi kyan se Gad a du rang wen im ponish wi? (Mi jos a taak ou som piipl taak) 6Nuo sa! Kaaz ef Gad no joj wi, ou im fi go joj di res a di worl? 7Nou som piipl maita se, “Ef wen wi du rang an no fala we Gad se, wi a elp ada piipl fi si klier klier se Gad a di chuut an im aalwiez du we im se im wi du, an sieka dat dem staat priez im, ou kom Gad stil a joj wi laik se wi a sina? 8Ef unu ago se dat, mek unu no jos se, “Kom mek wi go du aal kaina wikid sitn, so dat wi wi kaaz nof gud sitn fi apm” — no dat som piipl we lov tel lai pan wi, a kliem se wi se. Dem piipl de, Gad ago ponish dem — dem ago get jos wa dem fi get.\n9So wa? Unu tingk se wi we a Juu beta aaf dan di piipl dem we a no Juu? Nuo sa! Kaaz mi don shuo unu aredi se evribadi, weda dem a Juu ar dem a no Juu, sin kanchuol dem laif — evribadi a sina. 10A siem so it se iina Gad wod. It rait dong se: “Nobadi, no iivn wan sumadi, du we rait iina Gad yai. 11Nobadi no riili nuo we rait, Nobadi no riili waahn fi nuo Gad. 12Evribadi ton dem bak pan Gad, dem ton bad — dem naa no yuus tu Gad. Nobadi no du gud. Nobadi at aal!” 13“Fi dem mout komiin laik wan uopm griev, wid dem tong a bier lai dem tel an chrik piipl. Di wod dem we kom outa dem mout kil piipl, a laik dem lip ful op a di siem paizn we siniek av. 14Dem eva a kos an a wish bad tingz pan piipl, an evriting wa dem se shuo se dem bita.” 15“Dem kwik fi kil piipl, 16an evriwe dem go dem kaaz piipl fi sofa an dem mash op evriting. 17Dem no du notn we wuda kaaz piipl fi liv iina piis.” 18“Dem no fried a Gad — dem no rispek im fi uu im bi.”\n19Nou wi nuo se evriting we rait dong iina di Laa a fi di piipl we a fala di Laa. Gad gi dem di Laa so dat nobadi kyan se notn wen im kom fi ponish dem — nobadi kyan se dem neva nuo rait fram rang. So Gad ago ponish evribadi we de iina di worl, weda dem a Juu ar dem a no Juu. 20Evribadi ago get ponish, kaaz Gad naa go mek tingz rait bitwiin yu an im jos chuu yu a fala di Laa. Di Laa kyaahn du dat, wa di Laa du a mek wi nuo se wi a sina.\n21Bot nou Gad shuo wi ou im plan fi mek tingz rait bitwiin im an piipl. Da plan de no av notn fi du wid di Laa, (iivn duo di Laa an di prafit dem did taak bout da plan de). It no av notn fi du wid di Laa, so no chuu yu a fala di Laa dat miin se Gad ago mek tingz rait bitwiin yu an im. 22Gad onggl mek tingz rait bitwiin im an piipl wen dem biliiv iina Jiizas Krais. A so it go fi evribadi weda yu a Juu ar yu a no Juu. 23Kaaz evribadi du rang — evribadi a sina. Gad did mek wi laik im an wi did fi tan laik im bot sieka sin dat neehn apm. 24Bot iivn duo wi no dizorv it, Gad shuo wi lov. So moch so dat im mek tingz rait bitwiin wi an im, an wi neva iivn afi du notn. Im sen Jiizas Krais fi ded fi wi an tek we wi sin dem. 25Gad sen Jiizas fi gi op im laif an siev wi. Wen Jiizas ded pan di kraas fi im blod pie fi wi sin dem an so wi no afi get ponish. Aal wi afi du fi get wi sin dem paadn, a biliiv iina Jiizas. Wen Gad sen Jiizas im shuo se im no paashal — im chriit evribadi siem wie, kaaz bifuo Jiizas did kom, im neva ponish nobadi fi dem sin, im tek taim wid dem. 26Bot iina dem ya taim ya Gad naa go tek taim wid piipl, im ago ponish dem fi di rang we dem du. Wen im sen Jiizas im shuo wi se im aalwiez du we rait an dat im wi mek tingz rait bitwiin im an piipl, aal dem afi du fi get dem sin dem paadn a fi biliiv iina Jiizas.\n27So den, wa wi av fi brag an buos bout? Notn at aal! Wa? Unu tingk se wi kyan go buos bout se wi a fala di Laa? Afta Gad no mek tingz rait bitwiin im an piipl kaaz dem a fala di Laa, Gad onggl mek tingz rait bitwiin im an piipl kaaz dem biliiv iina Jiizas. 28So wi kyaahn se dat nobadi ago get Gad fi mek tingz rait bitwiin im an dem, jos chuu dem a fala di Laa. Dem wi onggl get Gad fi du dat wen dem biliiv. 29Anles wa unu a se a dat Gad a onggl Gad fi di Juu dem. Gad a no Gad fi di piipl dem we a no Juu tu? Afkuors im a fi dem Gad tu! 30A onggl wan Gad de, an a im a Gad fi di Juu dem an di piipl dem we a no Juu. Gad ago mek tingz rait bitwiin im an di Juu dem wen dem biliiv siem laik ou im wi mek tingz rait bitwiin im an di piipl dem we a no Juu wen dem biliiv. 31So wa dat miin fi di Laa? Ef Gad onggl mek tingz rait bitwiin im an piipl wen dem biliiv, dat miin se di Laa no wot notn? Nuo notn no go so! Wen wi biliiv iina Gad wi a shuo se di Laa riili wot sopm, a da taim de wi riili a fala di Laa.\nContinue to Ruoman 4 »


Iranian Kolchral Revaluushan - Wikipidia\nIranian Kolchral Revaluushan\nDi Kolchral Revaluushan (1980–1987) (ina Perjan: انقلاب فرهنگی) wehna piriad afta di 1979 Izlamik Revaluushan ina Iran wen di akadimia a Iran wehn poerj frahn Westan ahn nan-Izlamik influens fi bringi ina lain wid Shia Izlam. Di ofishal niem yuuz bai di Izlamik Ripoblik a "Kolchral Revaluushan."\nDairek bai di Kolchral Revaluushaneri Edkwaataz ahn lieta bai di Supriim Kolchral Revaluushan Kounsl, di revaluushan fos ting lakdong di yuniversitidem fi chrii ier (1980–1983) ahn afta dehn rihopn dehn ban nof buk ahn poerj touzan a styuudent ahn lekchra frahn di skuuldem. Di kolchral revaluushan invalv a soertn amount a voilens wen dehn tek uoba di yuniversiti kiamposdem sens aya edikieshan ina Iran a di taim ehn daminiet bai leftis fuosiz opuoz tu Ayatollah Khomeini vijan a tiyakrasi, ahn dehn ansoksesful chrai fi rizis Khomeini-is kanchruol a nof yuniversiti. Omoch styuudent ar fakolti dehn kil nobadi no nuo.\nDi pruoses a piurifikieshan a di edikieshan sistim frahn farin influens no wehn widoutn sakrifais. Pan tap a intarop di edikieshan ahn prafeshanal laiblihud a nof smadi, idisrop Iran kolchral ahn intilekchual laif ahn achiivment, ahn ikanchribiut tu di hemigrieshan a nof tiicha ahn teknokrat. Di laas a jab skil ahn kiapital wiikn Iran ikanami.\nRichriiv frahn "https://jam.wikipedia.org/w/index.php?title=Iranian_Kolchral_Revaluushan&oldid=15782"\nDis piej laas madifai pahn 24 Julai 2016, a 16:16


1 Piita 4 | Bible.is\n1 Piita 4\n1Sins Krais Jiizas sofa wen im did a waak pan da ort ya, a siem wie unu fi get unu main redi fi sofa tu. Kaaz enibadi we staat sofa so, a ton dem ton dem bak pan sin. 2Fram nou aan den, da sumadi de no fi spen di res a dem laif pan da ort ya a du aal kaina tingz we no av notn fi du wid Gad, laka wan taim, kaaz a dat dem maita waahn fi du. Nuo, dem fi liv ou Gad waahn dem fi liv. 3Unu spen inof taim a du wa di worliyan dem laik fi du. Iina di paas aal wa unu mosn du — a dat unu did lang fi du an galang go du. An unu yuus fi jringk uol iip aal di taim. Unu jringk chrang jringk we jongk unu aaf. Den som a di taim dem, unu an unu fren dem wuda av unu wail paati an jringk an galang wid aal kaina naasinis. An ef dat neva bad, unu put ada gad uova Gad we av aal powa — wat a wikid wikid sitn! 4An nou, dem piipl de we a gwaan wid di siem kaina naasinis an wikidnis, dem no tap chat unu, an a se aal kaina sitn bout unu, kaaz dem kyaahn andastan a wa riili a gwaan. Ou kom unu naa ron galang wid dem, an a du di sed sitn dem laka wan taim? 5Bot dem wi afi ansa tu Gad. Im redi fi joj evribadi — ded ar alaiv. 6A dat mek di Gud Nyuuz did priich tu aal di piipl dem we ded nou, kaaz iivn duo dem get joj laik ada piipl, di Spirit wi mek dem kyan go liv wid Gad.\n7Bot, di taim wen aal a dis ago don suun kom. So klier unu ed an staat tingk chriet, get unu main redi fi akshan, kanchuol unuself an staat liv siiriyos. Du aal a dat so dat unu kyan prie. 8An muo dan notn els unu fi riili lov unu wan aneda aal di taim an wid aal a unu aat. Kaa lov kova op sin, no mata ou it maita uol iip. 9Unu fi shier wid unu wan aneda — a dat unu fi du. Shier unu ous an no bada lang op unu mout an grombl grombl wen unu a du it. 10Gad gi unu difrant difrant gif. Evri wan a unu fi yuuz wateva gif Gad gi unu, an yuuz it gud. Yuuz it elp ada piipl. 11So ef Gad mek non a unu fi priich — unu fi priich laik se a Gad wod itself unu a taak. Aal a uu fi sorv, fi sorv wid di chrent an powa we Gad gi unu. Da wie de Gad wi get di priez iina evriting wi du sieka Jiizas Krais. Aal a di ana, priez an powa a fi Gad, tide, tumaro an fi eva! Iemen.\n12Aal a unu we mi lov, no bada fraitn an gwaan laik se a sitn chrienj a apm tu unu sieka di faiya we a riich unu iina dem ya chraiyal ya. 13Bot unu fi api se unu a sofa laik ou Krais Jiizas did sofa, so unu kyan daans an praans iivn muo wen im kom bak wid aal a di powa, an piipl si ou big, ou laaj an ou powaful im riili bi! 14Ef piipl shiem unu, an se aal kaina bad sitn tu unu kaa unu a fala Krais Jiizas — a bles unu bles. Kaaz a di powaful Spirit — Gad Spirit, kom tan wich paat unu de. 15No mek non a unu sofa sieka unu a mordara, ar tiif, ar no kaina kriminal, ar kaaz unu a sumadi we megl-megl iina piipl bizniz. 16Nuo, a no so it fi go. Bot ef unu sofa chuu unu a piipl we biliiv iina Jiizas — a no notn dat fi shiem bout. Insteda dat, unu fi priez Gad kaaz a big ting dat wen piipl a kaal unu Krais Jiizas falara. 17Kaaz jojment taim kom ya nou; an wi we a Gad piipl, a wi it a staat wid fos. So, a wa ago apm tu aal a di piipl dem we no biliiv Gad Gud Nyuuz? 18An jos laik unu si iina Gad wod, “Ef Gad piipl we im ago siev afi go chuu so moch chraiyal an chibilieshan, den a wa ago apm tu di wikid piipl dem we no bizniz bout Gad an di sina dem?”\n19So wa mi riili a chrai se a dis: aal uu a sofa kaaz a dat Gad waahn fi dem, dem fi jos gwaan du wa rait. Da wie de, dem a gi Gad aal a dem laif an suol. Yes, a dat dem a gi Gad — di wan we mek dem. Di wan we naa go ton im bak pan dem. An di wan we kip wateva pramis im mek tu dem.\nContinue to 1 Piita 5 »


Matyu 18 | Bible.is\n1Roun da taim de Jiizas speshal falara dem kom tu im an aks im se, “A uu av di tap-a-tap pozishan iina Gad Kindom?”\n2Jiizas kaal wan pikni an mek im tan op mongks dem. 3Den im se tu dem se, “Mi tel unu dis ya, an a chuu mi de taak, ef unu no chienj ou unu tan an staat ombl unuself laik pikni, non a unu naa go put unu fut iina Gad kindom. 4Bot ef unu ombl unuself laik da lili pikni ya, den a unu ago bi tap-a-tap iina Gad kindom.\n5“An enibadi we welkom pikni laik da wan ya, kaa di pikni chos iina mi, dem welkom mi tu. 6Bot enibadi we mek wan a dem likl pikni ya, we biliiv iina mi, sin, dem wuda betaraaf ef wan big big rakstuon did tai roun dem nek an dem go joun dong a di batam a di sii.\n7“Chobl fi da worl ya, sieka aal a di sitn dem we de ya fi mek piipl du rang! Tingz afi kom fi mek piipl sin yu no, bot yu si di piipl dem we mek ada piipl du rang, chobl fi dem! 8Ef unu an an fut mek unu sin, chap dem aaf an dash dem we. Kaaz it beta fi unu kripl ar kyaahn waak an liv fi eva wid Gad dan fu'unu av tuu an ar tuu fut an get dash dong a el we di faiya no tap bliez. 9An ef unu yai mek unu sin, tier it out an dash it we. Aftaraal, unu betaraaf a liv fi eva wid unu wan yai, dan fi av tuu, an get dash dong a el iina di faiya.\n10“Mek shuor se unu no luk dong pan non a dem likl pikni ya. Kaaz mi tel unu dis, dem av dem uona ienjel, an fi dem ienjel we iina evn a si mi Faada fies aal di taim.\n12“Wa unu tingk? Supuoz sumadi uon wan onjrid shiip an wan a dem laas. Im naa go lef di nainti-nain pan di mountn tap an go luk fi di wan we laas? 13An ef im fain di shiip, mi a tel unu dis, im api bout di nainti-nain we neehn schrie, bot im wuda muo api bout da wan de we im fain bak. 14A siem so unu Faada we iina evn no waahn dem likl wan ya fi go schrie.\n15“Nou, ef wan a unu breda ar sista du unu notn, go wan said, an mek dem nuo wa dem du rang. Ef dem lisn, den tingz gaan bak gud agen wid unu an dem. 16Bot ef dem naa pie unu no main, den unu fi kyari wan ar tuu ada piipl go bak wid unu. Da wie de nou, tuu ar chrii piipl wi de de fi si we gwaan an fi pruuv wa unu se. 17Ef di breda ar sista no waahn lisn di piipl dem we unu kyari, go tel di choch. An ef dem no pie dong tu di choch main, den diil wid dem laik ou unu wuda diil wid sumadi we no siev ar wan taks kalekta.\n18“Mi a tel unu dis, an a chuu mi a taak, eniting we unu se no fi gwaan ya-so pan ort, Gad wuda don se it no fi gwaan niida. An eniting we unu se: ye, dat kyan gwaan, Gad ago don lou dat fi gwaan aredi.\n19“Mi a tel unu dis tu an a chuu mi a taak, ef tuu a unu we de ya-so pan ort kom tugeda an se unu a aks Gad fi sitn, mi Faada we iina evn ago dwi'it fu'unu. 20Kaaz eniwe tuu ar chrii a mi falara dem gyada fi prie, mi de rait de wid dem.”\n21Den Piita kom se tu im se, “Laad a umoch taim mi fi paadn mi breda ar sista we du mi sopm? Aal a sevn taim?”\n22Jiizas se tu im se, “No iivn sevn taim mi ago tel yu, bot uol a sevnti sevn taim!\n23“Mi a tel unu dat, kaaz a dis Gad kindom komiin laik: it komiin laik wan king we did waahn chek aaf umoch aal a im sorvant dem did uo im. 24Wen di king de de a chek aaf, dem bring wan man kom we uo im umoch umoch miliyan. 25Nou, kaa di sorvant kudn pie it bak, di king gi aadaz fi dem sel im, an sel im waif an pikni tu, plos aal we im uon so im kuda get bak im moni.\n26“Di sorvant jrap pan im nii infronta di king an beg im, ‘Du tek taim wid mi sa, gi mi som taim an mi wi pie bak evriting.’ 27Di king fiil sari fi im an mek im gwaan. An aal we im did uo, di king se im naa fi pie bak notn agen.\n28“Afta im go we nou, da sed sorvant de si wan neks sorvant we uo im wan lili bit a moni wen yu tingk bout umoch im did uo di king. Di sorvant grab di neda wan chuot an staat chuok out im die lait. Im se, ‘Gi mi di moni we yu uo mi!’\n29“Di neda wan we a wan sorvant jos laik im jrap pan im nii an beg im, ‘Du, tek taim wid mi. Gi mi som taim an mi wi pie bak aal a we mi uo yu.’\n30“Bot im neehn tek dat. Im se nuo, an go we go fling di neda sorvant iina prizn til im pie im bak evriting. 31Wen ada sorvant laik im si wa apm, dem beks bad bad an go we go tel di king evriting.\n32“So di king kaal di fos sorvant an se tu im se, ‘Yu wikid sorvant yu! Mi paadn yu umoch umoch miliyan kaa yu beg mi! 33Yu miin se yu kudn tek piti pan sumadi we a sorvant jos laka yu di siem wie ou mi tek piti pan yu?’ 34An di king get beks an gi im tu di prizn gyaad dem fi dem taament im til im pie bak evri red sent we im did uo di king.\n35“A siem so mi Faada iina evn wi du unu ef unu uol op unu breda ar sista dem iina unu aat, an no paadn dem.”\nContinue to Matyu 19 »


Jan 10 - Holy Bible [Jamaican Bible]\nJiizas se, “Mi a tel unu fi chuu chuu se di sumadi we no kom iina di shiip pen chuu di giet, bot we klaim go iin de wan neks wie, da sumadi de a tiif an raba.\nDi wan we go iina di pen chuu di giet, a im a di shiip dem shepad.\nDi wan we wach uova di shiip giet uopm di giet fi di shepad, an di shiip dem ier di shepad vais. Di shepad kaal fi’im uona shiip dem bai dem niem an im liid dem out.\nWen im tek out aal a fi’im shiip, im go infronta dem, an di shiip dem fala im kaa dem pik op im vais.\nDem naa go fala baka chrienja. Dem ron we fram im kaa dem no pik op chrienja vais.”\nJiizas did a tel dem wan tuori bot dem neehn andastan wa im did a se tu dem.\nSo im se tu dem agen se, “Mi a tel unu fi chuu chuu se dat mi a di giet we di shiip dem go chuu.\nEnibadi els we kom bifuo mi a tiif an raba, bot di shiip dem neva lisn tu dem.\nMi a di giet. Ef enibadi kom iin chuu mi, dem a-go siev. Dem a-go waak iin an waak out, an dem a-go fain plies wid nais griin graas fi nyam.\nDi tiif kom onggl fi tiif, fi kil an fi mash op. Mi kom so dat dem kyan liv laif an no waahn notn at aal.\n“Mi a di gud shepad. Di gud shepad wi gi op im laif fi di shiip dem.\nDi sumadi we a get pie fi luk aafa dem a no di shepad. Dem no uon di shiip dem. So wen taim da sumadi de si wulf a kom, im ron go we lef di shiip dem. Den di wulf kom op pan di shiip dem an mek dem skyata.\nDi sumadi we get pie fi luk aafa di shiip dem ron we kaaz im onggl bizniz bout di moni. Im no kieta bout di shiip dem.\nMi a di gud shepad. Mi nuo mi uona shiip dem an mi shiip dem nuo mi\n— siem laka ou di Faada nuo mi an mi nuo di Faada. An mi gi op mi laif fi mi shiip dem.\nMi av ada shiip we no iina da shiip pen ya. Mi afi kyari dem iina di pen tu. Dem a-go lisn tu mi vais tu, so den, yu a-go av onggl wan gruup a shiip an onggl wan shepad.\nMi Faada lov mi kaa mi gi op mi laif, so dat mi kyan kom bak alaiv.\nNobadi no tek we mi laif fram mi. A mi gi it op miself. Mi av di powa fi gi it we an mi av di powa fi tek it bak. A dis ya mi Faada tel mi fi du.”\nWen di Juu liida dem ier wa Jiizas se, dem staat aagyu wid dem wan aneda agen.\nNof a dem se, “Im av wan diiman iina im an im tif stuon mad. Wa unu a lisn tu im fa?”\nBot som ada wan se, “Dis ya kain-a tiichin ya no kom fram sumadi we av diiman iina dem. Diiman kyaahn mek blain piipl si?”\nDi alidie wen di Juu piipl dem memba di taim wen Gad ous did dedikiet bak tu im did kom a Jeruusilem. A did di kuol siizn,\nan Jiizas did a waak roun Gad ous ieriya pan Salaman Puoch.\nDi Juu liida dem bongl roun im an se, “Ou lang yu plan fi kip tingz fram wi an av wi a wanda? Ef yu a di Krais, jos se it plien an chriet.”\nSo Jiizas se tu dem se, “Mi tel unu aredi, bot unu no biliiv. Di sopm dem we mi du kaa mi Faada tel mi fi du dem, dem shuo unu uu mi bi.\nBot unu mek op unu main fi no biliiv kaa unu a no fi mi shiip.\nFi mi shiip dem lisn tu we mi se. Mi nuo dem, an dem fala baka mi.\nMi mek dem kyan liv fi eva, an dem naa go ded. Nobadi naa go grab an tek dem outa mi an.\nMi Faada we gi mi aal a dem, im biga dan evribadi. Nobadi kyaahn grab an tek dem outa mi Faada an.\nMi an di Faada a wan an di siem.”\nSo di Juu liida dem pik op rakstuon fi stuon im wan neda taim,\nbot Jiizas se tu dem se, “Mi du nof powaful sitn we mi Faada tel mi fi du infronta unu yai. A wich wan a dem unu a stuon mi fa?”\n“Wi naa stuon yu fi non a dem sitn de,” dem se tu im. “Wi gweehn stuon yu kaaz a ou yu a disrispek Gad. Yu a onggl wan man, an yu a taak bout se yu a Gad.”\nSo Jiizas ansa dem an se, “A no iina fu’unu Laa buk it rait dong se Gad se, ‘Mi tel unu se unu a gad’?\nNou, wi nuo se wa rait dong iina Gad wod aalwiez chuu. So nou, ef Gad did se di piipl dem we im did a taak tu dem taim de a ‘gad,’\nwa mek unu se, ‘Yu a disrispek Gad’ tu di wan we Gad pik an sen iina di worl? Wa mek unu a se mi disrispek Gad kaa mi se, ‘Mi a Gad Bwai Pikni’?\nEf mi naa du we mi Faada waahn mi fi du, den no biliiv mi.\nBot ef mi du wa im tel mi fi du, duo unu no biliiv mi siek-a wa mi tel unu, at liis biliiv mi siek-a di mirikl dem we mi du, so dat unu kyan nuo an andastan se di Faada iina mi, an mi iina di Faada.”\nDen, dem chrai fi uol im an lak im op wan muo taim, bot im get we fram dem.\nIm go bak kraas Jaadn Riva fi go a di plies we Jan did a baptaiz piipl iina di orliya die dem. Im tan de an no go no we afta im riich de.\nUol iip a piipl kom tu im, an dem se, “Duo Jan neehn du no iivn wan mirikl, aal a we im did se bout da man ya a did chuu.”\nAn uol iip a piipl we did de kraas Jaadn Riva biliiv iina im.


Luuk 23 | Bible.is\n1Den di uol a dem get op an tek Jiizas kyari im go a Pailat. 2Dem staat tel bier lai pan Jiizas se, “Wi kech da man ya a chrai fi mek di piipl dem go gens di govament. Im waahn wi fi tap pie taks tu Siiza di Ruoman ruula an kliem se im a Krais — bout im a King.”\n3Pailat aks Jiizas se, “Yu a di Juu dem king?” Jiizas ansa im se, “A yu se so.”\n4Den Pailat tel di ed priis dem an di kroud se, “Mi no fain no riizn fi chaaj da man ya.”\n5Bot dem stil a push, “Im rail op di piipl aal uova Judiya wid we im tiich. Im staat iina Gyalalii an kom aal di wie op ya-so wid it.”\n6Afta Pailat ier dis, im aks ef di man kom fram Gyalalii. 7Az im fain out se Jiizas de anda Erad ruul, im sen Jiizas go a Erad, we did iina Jeruusilem dem taim de.\n8Wen Erad si Jiizas, im api so til, kaaz fi wan lang taim im did waahn si im. Fram wa Erad ier bout Jiizas, Erad uop fi si Jiizas wok som kaina mirikl. 9Im aks im uol iip a kwestiyan, bot Jiizas no ansa non a dem. 10Di ed priis dem an di Laa tiicha dem did tan op de an a kos se Jiizas du uol iip a bad sitn. 11Afta Erad an im suoja dem laaf aafa Jiizas an tek im mek preke, dem jres im op iina wan priti ruob, an sen im go baka Pailat. 12Da die de Erad an Pailat ton big fren, kaaz bifuo da taim ya dem did iet dem wan aneda.\n13Pailat kaal op di ed priis dem, liida an piipl dem 14an se, “Unu kyari da man ya kom tu mi an kliem se im a kaaz di piipl dem fi go gens di govament. Mi kwestiyan im infronta unu an si se im no du non a di sitn dem we unu a bliem im fa. 15Erad neva si we im du notn rang niida, kaaz im sen im bak tu mi. Unu kyaahn si se da man ya no du notn fi wi kil im. 16So, mi wi jos ponish im an let im go.”\n18Di uol kroud shout out, “Kil Jiizas! Gi wi Barabas!” 19(Barabas did iina prizn kaaz im liid piipl fi fait gens dem ruula, an im did kil piipl.)\n20Pailat did waahn let go Jiizas, so im taak tu di kroud agen. 21Bot dem kip aan a shout, “Yes! Kil im pan di kraas! Kil im pan di kraas!”\n22Pailat aks dem agen — dat mek chrii taim. “Wa mek? Wa im du rang? Mi no fain se im du notn rang fi wi kil im. Mi wi ponish im an den let im go.”\n23Bot dem no tap shout out se dem fi kil Jiizas pan di kraas; dem shout so til dem win. 24So, Pailat gi dem wa dem waahn. 25Im let go di man we dem did aks fa. Di wan we did mek piipl fait gens dem ruula an we did morda piipl. An Pailat gi dem Jiizas fi du wa dem waahn du wid im.\n26Siem taim dem a liid we Jiizas, dem grab Saiman we kom fram Sairiin, im did a kom fram konchri. Dem fuos im fi waak baka Jiizas an kyari di kraas. 27Uol iip a piipl fala baka Jiizas, an di uman dem ban dem beli an a baal fi im. 28Jiizas ton roun an se tu dem se, “Uman fram Jeruusilem, no baal fi mi. Baal fi unuself an fi unu pikni dem. 29Kaaz di die ago kom wen piipl gweehn se, ‘Uman we kyaahn av pikni, uman we neva av pikni an uman we neva nors no biebi — a dem bles!’ 30Den “ ‘dem wi tel di mountn dem, “Jrap pan wi!” an dem wi tel di il dem, “Kova wi op!” ’ 31Ef piipl du dem sitn ya wen chrii griin, wa ago apm wen it jrai op?”\n32Dem kyari tuu kriminal fi go kil dem siem taim wid Jiizas. 33Wen dem kech a di plies we niem Di Skol, dem niel op Jiizas an di kriminal dem pan di kraas dem, wan pan di rait an said a Jiizas an di ada wan pan im lef. 34Jiizas se, “Faada Gad paadn dem, dem no nuo wa dem a du.” Den dem chuo dais fi shier op Jiizas kluoz.\n35Di piipl dem we tan op wan said a wach an di ruula dem did a skaan Jiizas. Dem se, “Im siev ada piipl, mek im siev imself, ef im a riili Krais.”\n36Di suoja dem kom a tek Jiizas ton preke a gi'im sowa wain 37an a se, “Ef yu a di King fi di Juu dem, siev yuself.”\n38Wan sain did iivn uova Jiizas ed we se, “DIS A DI JUU DEM KING.”\n39Wan a di kriminal dem we did eng op said a Jiizas, staat kos im se, “Yu a no di Krais? Siev yuself an siev wi tu!”\n40Bot di ada kriminal set im chriet an se, “Yu no fried a Gad, laik ou yu a ded laik im? 41Dem a ponish di tuu a wi fi wa wi du, so wi a get wa wi dizorv. Bot da man ya no du notn rang.”\n42Den im se, “Jiizas, memba mi wen yu kom iina yu kindom.”\n43Jiizas se tu im se, “Mi a tel yu di chuut, tide yu ago de wich paat mi de iina Paradais.”\n44Nou a di bout migl die, di uol plies ton daak daak rait bak til bout chrii aklak di iivnin. 45Afta it get daak, an di big tik kortn iina Gad ous plit iina tuu 46Jiizas baal out loud, “Faada, mi put mi spirit iina yu an. ” Az Jiizas se dis so, im bluo im bret wan laas taim an ded.\n47Wen di ed suoja fi di aami, si wa apm, im priez Gad an se, “Fi riil da man ya mos a wan gud man we neva du notn rang!” 48Wen aal a di piipl we gyada si wa apm, dem go we wid pien iina dem aat.\n49Bot di piipl dem we nuo Jiizas, an di uman dem we fala im fram Gyalalii, tan wan said a wach.\n50Yu did av wan man we niem Juozif, we bilang tu di gruup we mek op a di ed priis an di Laa tiicha dem. Im did a wan gud an anis man, 51an neva did go fi wa di res a kounsl memba dem did mek op dem main fi du. Juozif did kom fram Arimatiya, wan toun iina Judiya an im did a wiet fi Gad kindom. 52Im go a Pailat go aks im fi Jiizas badi. 53Im tek dong Jiizas badi an rap it op iina linin klaat an put im iina wan tuum we dig iina wan rak, we nobadi neva beri iina yet. 54A did di die wen di Juu dem wuda get tingz redi fi di Sabat we did bout fi staat.\n55Di uman dem we kom wid Jiizas fram Gyalalii fala Juozif an si di tuum an ou Jiizas badi did pudong iina it. 56Den dem go a dem yaad go luk bout spais an porfyuum. Bot pan di Sabat, dem res kaaz a dat Muoziz Laa se dem fi du.\nContinue to Luuk 24 »


Ruoman 16 | Bible.is\n1Nou mi waahn unu fi nuo se wi sista Fiibi a wan gud sumadi — shi sorv di choch iina Senkriya. 2Tek ar iin an chriit ar laik ou unu nuo unu fi chriit Gad piipl, kaaz shi bilang tu Gad, an Gad piipl sopuoz fi chriit dem wan aneda gud. Eniting shi niid fram unu, gi it tu ar, kaaz a nof piipl shi elp — shi aal elp mi. 3Tel Priska an Akwila oudi fi mi. Dem wok wid mi fi Jiizas Krais 4an dem put demself iina dienja fi mi — dem did redi fi ded fi mi. Mi kyaahn tangk dem inof, an a no jos mi a tel dem tangks bot aal a di piipl we go a di choch dem fi piipl we a no Juu, a tangk dem tu. 5Di uol a di piipl dem we gyada fi choch a Priska an Akwila ous, tel dem oudi fi mi tu. Mi gud gud fren Epiniitos tel im oudi fi mi. Im a did di fos wan iina Iezha fi biliiv iina Jiizas Krais. 6Mieri we wok aad aad fi unu, tel ar oudi. 7Anjranikos an Juuniyas, mi kombolo uu did iina prizn wid mi, oudi tu unu. Aal a di apasl dem nuo dem gud gud an rispek dem an dem did biliiv iina Krais Jiizas bifuo mi. 8Tel Ampliyaatos oudi fi mi. Im a mi gud gud fren an im an Jiizas a wan. 9Orbanos we wok wid wi fi Jiizas Krais an mi gud gud fren Stiekis, tel di tuu a dem oudi fi mi. 10Tel Apelez we go chuu nof chraiyalz an kraasiz an pruuv se im a Gad sorvant oudi fi mi. An tel aal a di piipl we liv a Aristobyuulos oudi fi mi tu. 11Tel mi kombolo Eruodiyan oudi an se oudi tu aal di piipl we liv a Narsisos yaad an we biliiv iina Jiizas Krais. 12Tel Chraifiina an Chraifuosa we a wok fi di Laad oudi fi mi an mi waahn fi sen oudi fi mi gud gud fren Porsis tu. Porsis wok aad aad fi di Laad. 13Tel Ruufos oudi fi mi. Im a wan a di Laad gud gud sorvant dem an tel im mada oudi fi mi tu — a laik shi a fi mi mada tu. 14Asingkritos, Flegan, Ormiiz, Pachrobas, Ormas an di uol a di breda an sista dem we de wid dem, tel dem oudi fi mi. 15Tel Filalogos an Juuliya, Neriyos an im sista, Olimpas an aal a Gad piipl we de de wid dem oudi fi mi. 16Unu fi tel unu wan aneda oudi an du it wid lov. Aal a Krais Jiizas choch dem we out ya sen oudi fi unu.\n17Nou breda an sista, mi a beg unu wach out fi di piipl we kaaz di piipl iina di choch fi plit op an fait wid dem wan aneda, we kaaz piipl fi ton we fram wa dem biliiv an we taak gens an tiich tingz we no lain op wid wa unu did lorn. No av notn fi du wid dem! 18Kaaz dem piipl de, dem naa sorv wi Laad Jiizas Krais, dem onggl a sorv demself. Dem a swiit-mout, dem yuuz aal kaina fansi wod fi chrik an miks op di piipl dem we no nuo beta. 19Evribadi ier bout ou unu biliiv an a fala di Gud Nyuuz bout Krais Jiizas wid aal a unu aat an unu mek fi mi aat wel api wid aal we unu a du. Bot mi waahn unu fi waiz — mi waahn unu fi aalwiez nuo wa rait fi unu du an no av notn fi du wid no kaina wikidnis.\n20Suun, Gad we gi piipl piis iina dem aat, wi put Sietan anda yu fut an mash im op. Mi prie se di Laad Jiizas Krais wi shuo unu lov iivn duo wi no dizorv it.\n21Timoti, we wok wid mi sen oudi fi unu. Mi kombolo dem: Luushos, Jiesn an Sosipieta sen oudi fi unu tu.\n22An mi, Torshiiyos we bilang tu Gad an we a rait dong da leta ya fi breda Paal, a sen oudi fi unu tu.\n23Gaiyos uu mi a stie wid an iina uufa yaad dem kip choch, sen oudi fi unu. Irastos we kip di moni fi di siti an wi breda Kwaatos sen oudi fi unu tu.\n24 25Mek wi priez Gad — Gad we kyan mek unu tan op chrang iina unu iina wa unu biliiv azkaadn tu di Gud Nyuuz we mi priich bout Krais Jiizas, an azkaadn tu di chuu sitn dem we a did siikrit fram lang lang taim a bak, 26bot we Gad mek wi nuo bout nou. Gad we liv fi eva an eva, tel di prafit dem fi rait dong dem sitn ya iina Gad wod, an sen out piipl fi priich bout it so dat evribadi wuda nuo di chuut an staat fi biliiv an fala Gad. 27Gad a di onggl riil Gad, notn an nobadi no waiz laik im. So sieka wa Jiizas Krais du fi wi, mek wi priez Gad fi eva an eva. Iemen!\nContinue to 1 Korintiyan 1 »


Sin Luusha - Wikipidia\nGovament: Paalimenchri dimokrasi anda kanstityuushanal manaki\n• Gobna-Jinaral: Pearlette Louisy\n• Praim Minista: Kenny Anthony\nIeria: 616 km²\nPapiulieshan: 173 907\nKaalin kuod: +1-758\nISO 3166 kuod: 662 / LCA / LC\nIntanet TLD: .lc\nSin Luusha a wah ailan nieshan ina di iistan Kiaribiyan Sii pan di baada wid di Atlantik Uoshan. Ia paat a di Lesa Antiliiz, ah ide tu di naat a Sin Vinsn ah di Grenidiinz, naatwes a Baabiedoz ah sout a Maatiniik. Sin Luusha ab di nikniem "Elen a di Wes Indiz" chuu ou iswich bitwix French ah British ruulaship ina di koluonial piiriad.\nSin Luusha a wan a di Winwad Ailan, niem fi 'Sient Luusi a Sirakyuuz'. Pah 22 Febiweri 1979, di ailan get indipendans frah Britn, ah ijain di Kamanwelt a Nieshan. Di nieshan selibriet di die ebri ier wid poblik alidie.\nDi las' time da page yah change a 09:57 pon 13 May 2016.


Riil Jiizas Choch - Wikipidia\nRiil Jiizas Choch\nDi Riil Jiizas Choch a wahn indipendant choch we taatop ina Biijing, Chaina ina 1917. Tide, bout 2.5 milian memba ina di choch, frahn faati-iet konchri ahn six difrahn kantinent. Di choch bilangx tu di Pentikastal gruup a Kristianiti we kom bout ina di orli twentiet senchri. Dem a chrai fi priich di gaaspl tu ebribadi ina ebri nieshan bifuo di sekan komin a Jiizas.\nDi ten mien dakchrinEdit\nDi ten mien dakchrin a di choch demya:\nDi Uoli PiritEdit\nRisiivin di Uoli Pirit, evidens bai piikin ina tong, a di giarantii a wi ineritans a di Kingdam a Ebn.\nWaata Baptizam a di sakrament fi di rimishan a sin ahn fi rijinarieshan. Di baptizam mos tek plies ina nachral libn waata, laka riba, sii, ar pring. Di Baptis, uu get baptizam a waata ahn di Uoli Pirit aredi, kandok di baptizam ina di niem a di Laad Jiizas Krais. Ahn di smadi a risiiv di baptizam mosi fuli donk ina waata wid ed bou ahn fies dong.\nDi sakrament a Fut Washn mek smadi paat a di Laad Jiizas. Isaab az kanstant rimainda se smadi fi ab lob, uolinis, yumiliti, fagivnis ahn saabis. Ebri smadi uu risiiv waata baptizam mos get dehn fut dem wash ina di niem a Jiizas Krais. Myuuchual fut washn maita praktis weneba apruopriet.\nUoli Kamyuunian a di sakrament fi kamemariet di det a di Laad Jiizas Krais. I heniebl wi fi shier ina di flesh ahn blod a wi Laad ahn fi de ina kamyuunian wid Im so wi kiahn ab itornal laif ahn riezop pahn di Laas Die. Dis sakrament fi huol aafn az pasobl. Onggl wan anlevn bred ahn griep juus fi yuuz.\nDi Sabat Die, di sebn die a di wiik (Satide), a Uoli Die, blesid ahn sangtifai bai Gad. I fi absorv anda di Laad gries fi di kamemarieshan a Gad krieshan ahn salvieshan ahn wid di uop a itornal res ina di laif fi kom.\nJiizas Krais, di Wod uu bikoms flesh, ded pahn di kraas fi di ridemshan a sina, rezarek pahn di tord die ahn asen a ebn. Im a di onggl Siebia a mankain, di Krieta a di ebn ahn ort, ahn di onggl chuu Gad.\nDi Uoli Baibl, kansis a di Uol ahn Niuu Testament, inspaya bai Gad, di onggl skripchral chuut, ahn di tandad fi Kristian libn.\nSalvieshan gi bai di gries a Gad chruu fiet. Biliiba mos rilai pahn di Uoli Pirit fi fala uolinis, fi hana Gad, ahn fi lob yuumaniti.\nDi Choch, extablish bai wi Laad Jiizas Krais, chruu di Uoli Pirit juurin di taim a di 'lata rien', a di ristuor chuu choch a di hApastalik taim.\nDi Sekan Komin a Jiizas wi tek plies pahn di Laas Die wen Ihn disen frahn ebn fi joj di wol: di raichos wi risiiv itornal laif, wails di wikid wi itornali kandem.\nRichriiv frahn "https://jam.wikipedia.org/w/index.php?title=Riil_Jiizas_Choch&oldid=14715"\nLast edited on 12 Juun 2016, at 19:45


Luuk 16 | Bible.is\n1Jiizas tel im speshal falara dem se: “Yu did av wan rich man we ier se im manija did a wies im sitn dem. 2Di rich man kaal im an aks im se, ‘Wa dis mi ier bout yu? Rait dong wa yu get an wa yu spen, kaaz yu kyaahn bi mi manija agen.’\n3“Di manija se tu imself, ‘A wa mi fi du nou? Mi maasta ago tek we mi jab. Mi no av di chrent fi dig grong, an mi shiem fi beg. 4Mi nuo wa mi ago du, so dat wen mi baas faiya mi, piipl wi stil waahn mi kom a dem yaad.’\n5“Im kaal iin evri wan a di piipl dem we uo im maasta. Im aks di fos wan se, ‘Umoch yu uo mi maasta?’\n6“Im se, ‘Wan onjrid baril a aliv ail.’ “Di manija tel im se, ‘Tek yu bil, sidong kwik, an rait op fifti.’\n7“Im aks di sekan wan se, ‘Umoch yu uo?’ “ ‘Wan onjrid bag a wiit,’ im se.\n8“Iivn duo di manija did tiif, di maasta big im op kaaz im did sumaat. Di piipl we bilang tu da worl ya, sumaata wen dem a diil wid dem wan aneda, dan Gad piipl. 9Mi a tel yu dis, yuuz di moni we yu av fi du gud fi piipl an mek fren, so wen it don, yu wi av wan uom iina evn.\n10“Enibadi we yu kyan chos wid likl bit, yu kyan chos dem wid uol iip tu, an enibadi we yu kyaahn chos wid likl bit yu kyaahn chos dem wid uol iip niida. 11Ef piipl kyaahn chos yu wid moni ar di sitn dem iina di worl, uu ago chos yu wid eniting we riili wot sopm? 12Ef dem kyaahn chos yu wid ada piipl tingz, uu ago gi yu notn fi yuself?\n13“No sorvant kyaahn sorv tuu maasta. Yu wi iet wan an lov di ada wan, ar yu wi ron go du eniting we wan waahn bot no tuu bizniz wid di ada wan. Unu kyaahn sorv Gad an moni.”\n14Di Farisii dem laaf aafa Jiizas wen dem ier dis, kaaz dem lov moni. 15Jiizas se tu dem se, “Unu aalwiez mek unuself luk gud tu ada piipl, bot Gad nuo unu aat. Yu si aal dem sitn we piipl lov, Gad naa no yuus fi dem.\n16“Bifuo Jan kom piipl did afi fala Muoziz Laa an wa di prafit dem rait dong. Bot sins im kom an di gud nyuuz bout Gad kindom a priich siem wie, evribadi a fait fi get iin de. 17It wuda kwika fi evn an ort mash op dan fi di liklis leta iina di Laa chienj.\n18“Wan man we brok op wid im waif an go marid sumadi els, a brok di Laa, an di man we marid wan uman we brok op wid ar ozban a brok di Laa tu.\n19“Wan taim yu did av wan rich man we yuus tu jres op iina porpl kluoz mek outa fansi an dier klaat an did a liv big laif evri die. 20Wan bega, niem Lazaros, did de a di rich man giet, im badi ful op a suor. 21Im did wel waahn fi nyam wa jrap aafa di rich man tiebl. Aal di daag dem did kom a lik aaf di bega-man suor dem.\n22“Di bega ded an di ienjel dem kyari im tu Iebriyam said. Di rich man ded tu an get beri. 23An iina el, im did riili a sofa, di rich man luk op an si Iebriyam faar faar, wid Lazaros saida im. 24So im kaal out, ‘Faada Iebriyam, elp mi, sen Lazaros kom dip di tip a im fingga iina waata fi kuul mi tong. Mi a sofa bad bad iina dis ya faiya ya.’\n25“Iebriyam ansa im se, ‘Pikni, wen yu did alaiv, a bier gud sitn yu get, an a bier bad sitn riich Lazaros, nou im api an a liv aarait an yu a sofa. 26An muor dan dat, wan diip diip chrench de bitwiin wi uova ya-so an unu uova de-so, an nobadi fram non a di said dem kyaahn kraas uova.’\n27“Di rich man se, ‘Den mi beg yu faada, du, sen Lazaros go a mi faada ous, 28beg im waan mi faiv breda dem, so dem no kom dong a da plies ya, we evribadi a sofa.’\n29“Iebriyam ansa se, ‘Dem av Muoziz an di prafit dem. Mek dem lisn dem.’\n30“ ‘Nuo, faada Iebriyam,’ im se, ‘bot ef sumadi we ded go taak tu dem, dem wi sari fi di rang we dem du an ton tu Gad.’\n31“Iebriyam se, ‘Ef dem no lisn Muoziz an di prafit dem, no iivn sumadi fram di ded ago mek dem chienj dem main.’ ”\nContinue to Luuk 17 »


Revilieshan 20 | Bible.is\n1An mi di si wan ienjel kom dong outa evn, im av di kii fi di pit we no av no batam an im av wan big big chien iina im an. 2Im kyapcha di jragan - di siniek we de bout fram wie bak wen, dat a di devl an Sietan, - an tai im op fi wan touzn ier. 3Im fling di jragan iina di pit we we no av no batam, an lak it op tait tait so im kyaahn kom out. Im du dat so di jragan kyaahn chrik di piipl dem iina di worl no muo til di touzn ier dem don. Wen da touzn ier de don, di jragan a go get frii fi a likl wail.\n4Den mi si som chuon an di wan dem we did get powa fi ruul did sidong pan dem. An mi si di spirit fi di piipl dem uufa ed did get chap aaf kaaz dem biliiv iina Jiizas an tan op chrang fi im an fi Gad wod. Dem neva worship di wail animal ar di sitn we dem mek fi luk laik im an dem neva tek im maak pan dem farid ar pan dem an niida. Dem kom bak alaiv an ruul wid Krais Jiizas fi wan touzn ier. 5(Di res a di ded piipl dem neva kom bak alaiv til di touzn ier dem don.) Dis a di fos taim piipl a kom bak alaiv.\n6Di piipl dem we kom bak alaiv di fos taim riili api. Dem a Gad piipl. Di sekan det no av no powa uova dem. Dem a go ton priis fi Gad an Krais Jiizas an dem a go ruul wid im fi wan touzn ier. 7Wen di touzn ier don, wan ienjel a go luus Sietan fram im prizn 8an im a go kom out an go ful op di konchri dem aal uova di worl - dem kaal dem konchri ya Gag an Miegag. Im a go fi gyada dem op fi waar. Di wie dem so nof, dem komiin laik san a siisaid. 9Dem maach kraas di uol ort an sorkl di siti we Gad lov an wich paat im piipl did a liv. Bot faiya kom dong fram evn an bon dem op. 10An di devl, we ful dem op, get fling dong iina di siem liek a faiya we a bon wid solfa we di wail animal an di faalz prafit did get fling iina. Aal a dem a sofa wikid wikid die an nait fi eva an eva.\n11Den mi luk an si wan big, big, wait chuon an sumadi sidong pan it. Di ort an di skai did disapier fram infront a im an nobadi neva si dem agen. 12An mi si ded piipl, piipl we mata an piipl we no mata, tan op infront a di chuon, an som buk did opm op. An wan neda buk did opm op tu, di buk we Gad rait dong di niem a di piipl dem we a go get fi liv fi eva. Di ded piipl dem get joj bies pan wa dem did du. An wa dem did du did rait dong iina di buk dem. 13Aal a di ded piipl dem we did iina di sii go bifuo Gad fi go get joj. An aal uu did iina di plies we ded piipl de kom bak alaiv an go bifuo Gad fi go get joj fi aal we dem did du. 14Den det an di plies we ded piipl de get fling dong iina di liek a faiya. Dis a di laas taim piipl a go ded. Di liek a faiya a di laas det. 15Enibadi uufa niem no rait dong iina di buk we Gad rait di niem a di piipl dem we a go liv fi eva an eva, dem a go get fling dong iina di liek a faiya tu.\nContinue to Revilieshan 21 »


Taat - Wikipidia\nGial wid Buk bai José Ferraz de Almeida Júnior\nTaat kiah refa tu di aidie ar arienjment a aidie we rizolt frah tingkin, di ak fi projuus taat, ar di pruoses fi projuus taat. Alduo taat a fondamental yuuman aktiviti familia tu ebribadi, deh no ab no jinarali axep agriiment az tu wa a taat ar ou ikriet. Taat maita ar maita no araiz ina di main frah di prodok a sobkanchos brien pruosesin.\nBikaa taat andalai nof yuuman akshan ah intarakshan, fi andastan ifizikal ah metafizikal arijin, pruoses, ah ifek a langstandin guol a nof akademik disiplin ingkluudn saikalaji, nyuurosayans, filasafi, aatifishal intelijens, bailoji, suosialaji ah kagnitiv sayans.\nTingkin lou yuuman fi mek sens a, intoerprit, riprizent ar magl di wol deh expiirians, ah fi mek pridikshan bout daa wol. Idierfuor elpful fi aaganizim wid niid, abjektiv, ah dizaya az imek plan ar adawaiz atemp fi akomplish demde guol.


Maak 5 | Bible.is\n1Jiizas an im falara dem riich di neks said a Liek Gyalalii, iina di konchri we di Girasiinz piipl dem liv. 2Siem taim Jiizas kom outa di buot, wan man we did av wan diiman, kom fram di beriyin grong an kom op tu im. 3Di man did liv a di beriyin grong, an nobadi kudn tai im op no muor, no iivn wid chien. 4Kaaz a nof taim piipl tai op im an an im fut dem wid chien an aiyan schrap, bot im aalwiez bos aaf di chien dem an brok op di aiyan schrap dem. Nobadi neva chrang inof fi kanchuol im. 5Nait an die im did de iina di griev yaad an op iina di mountn a baal out an kot kot op imself wid stuon.\n6Wen di man spat Jiizas fram faar, im ron go jrap dong pan im nii infronta im. 7Den im baal out pan tap a im vais se, “Lef mi no Jiizas, di Muos Ai Gad Bwai Pikni! Mi a beg yu, fi Gad siek, no mek mi sofa!” 8Im se dat kaaz Jiizas did tel im se, “Kum outa da man ya, yu diiman yu!”\n9So Jiizas aks im se, “Wa yu niem?” An im ansa bak, “Mi niem ‘Uol-iip’, kaaz a nof a wi de ya.” 10Den im beg an beg Jiizas nof fi sen dem outa di ieriya.\n11Pan di ilsaid, yu did av wan uol iip a ag a nyam. 12So di diiman dem beg im se, “Sen wi go iina di ag dem. Mek wi go iina dem.” 13Jiizas mek dem gwaan. So di diiman dem kom outa di man, an go chriet iina di ag dem. Den di uol a di ag dem, bout tuu touzn a dem, tek aaf dong di stiip stiip ilsaid an joun iina di liek.\n14Wen dat apm, di man dem we luk aafa di ag dem ron go pred di nyuuz iina di toun an di plies dem we de nier di toun. So di piipl dem kom out fi si wa apm. 15An wen dem riich we Jiizas de, dem si di man we did av iin diiman. Im did a sidong de, av aan kluoz an iina im rait main. An di piipl dem kech dem fried. 16Di wan dem we did si wa apm tu di man we did av iin di diiman, tel evribadi wa did apm, an dem taak bout di ag dem tu. 17Den di piipl dem beg Jiizas fi lef dem ieriya.\n18Wen Jiizas did a go iina di buot, di man we did av iin di diiman did a beg fi go wid im. 19Bot Jiizas neva mek im go wid im. Insteda dat, im se tu im se, “Go a yu yaad, go tu yu uona piipl dem an tel dem aal wa di Laad du fi yu. Tel dem ou im gud an kain tu yu.” 20So di man lef an staat pred di nyuuz aal uova di ten siti dem we dem kaal Dikyapolis. Im tel dem aal wa Jiizas du fi im, an evribadi did shak wen dem ier.\n21Afta dat Jiizas go bak kraas Liek Gyalalii iina wan buot. Wen im riich, wan big kroud gyada op roun im pan di siisaid. 22Den wan man niem Jairos we did inchaaj a wan a di Juu dem choch, kom wich paat Jiizas de. Wen im si im, im go dong pan im nii infronta im. 23Im beg Jiizas, “Du, mi likl daata ago ded! Du, mi a beg yu, kom put yu an pan ar an shi wi get beta an liv.” 24So Jiizas go wid im. Wan big kroud go wid im tu an dem did a pres aad gens Jiizas. 25Wan uman we did a sofa did iina di kroud. Fi twelv ier shi kudn tap bliid. 26Shi go wan uol iip a dakta, bot non a dem kudn elp ar. Shi spen aaf aal ar moni pan dakta bil, an insteda shi get beta, shi onggl get wosa. 27Di uman did ier wa piipl did a se bout Jiizas, so shi kom op baka im iina di kroud an toch im kluoz. 28Kaaz shi did a se tu arself se, “Ef mi kuda jos toch im kluoz, mi wuda get beta.” 29Wen shi toch im, shi tap bliid siem taim, an shi fiil iina ar badi se shi get beta.\n30Siem taim Jiizas nuo se di powa we im av did mek sumadi beta. So im ton roun iina di kroud an did a aks, “A uu toch mi kluoz?” 31Im falara dem se tu im se, “Yu no si di kroud a piipl we a pres gens yu? So ou yu fi aks a uu toch yu?”\n32Bot Jiizas ton roun an stil a luk fi si a uu did toch im. 33Di uman did fried an a chrimbl, kaaz shi nuo wa did apm tu ar. So shi jrap arself a im fut an tel im evriting. 34So Jiizas se tu ar se, “Daata, kaaz yu biliiv iina mi, yu aarait nou. Gwaan wid piis iina yu aat, kaaz yu beta nou.”\n35Jiizas did stil a taak wen som piipl fram Jairos yaad kom tu Jairos — di ed fi di Juu dem choch. Dem tel im se, “Yu gyal pikni ded! Wa mek yu stil a bada di tiicha?”\n36Bot Jiizas neva pie dem no main. Im se tu di ed fi di Juu dem choch, “No bada fried, jos biliiv.”\n37Jiizas neva mek nobadi go wid im, onggl Piita, Jiemz an Jiemz breda, Jan. 38Wen dem riich Jairos yaad, im si di piipl dem a mek wan bag a naiz an a pudong wan piis a loud baalin. 39Wen Jiizas go iin im se tu dem se, “Wa unu a baal an a gwaan so fa? Di pikni no ded; a sliip shi a sliip.” 40An dem staat laaf aafa im. Bot Jiizas sen evribadi outa di ous. Den im tek di likl gyal mada an faada an im chrii falara dem an go iina di ruum we di likl gyal did de. 41Den Jiizas tek taim uol di likl gyal an an se tu ar se, “Taliita kum!” Dat miin, “Likl gyal, git op!” 42Di likl gyal get op siem taim an staat waak roun (shi a did bout twelv ier uol). Dem we si wa apm did shak so til. 43Bot Jiizas aada dem chrang chrang no fi tel nobadi wa apm. Den im tel dem fi gi ar sopm fi nyam.\nContinue to Maak 6 »


Wb/jam/Yuropiyan Ischri/Bakgrong a Yuropiyan Ischri - Wikimedia Incubator\nWb/jam/Yuropiyan Ischri/Bakgrong a Yuropiyan Ischri\n< Wb | jam | Yuropiyan IschriWb > jam > Yuropiyan Ischri > Bakgrong a Yuropiyan Ischri\nFresko frah Pampei a-shuo wah siin frah di mit a Yuuruopa. Disya siin riprizent di kiapcha a Yuuropa bai Ziyos uu eh-disgaiz ihself az wah bul.\nDisya buk prizent wah braad uobavyuu a Yuropiyan ischri, frah di hen a di Ruoman empaya tu di prezent die, rofli frah di fif senchri tu di tuentiet senchri. Fi shuor, dis a somwat aabichreri piiriad, bot a no aaltugiada wah yuusles wan. Duo aakiolajikal evidens shuo wah Yuurop wid kantinyuos seklment uoba ten a touzn ier, di evidens fi di palitikal ah suosiolajikal aada a demaya komiuniti skies fi fain ef ino kompliitli absent. Di ischri a hoerli Yuropiyan dierfuor a wah ischri a deh tuul ah seklmentdem.\nNiyolitik Iira (7,000 BKI tu 3,000 BKI)\nDi Niolitik piiriad kiaraktaraiz bai di pred a agrikolcha ah pachri. Tuul laka stuon ax ah maikroflint kaman raichuu disya piiriad alduo deh arijin priidiet di Niolitik. Di stuon hax, alduo irodimenchri ina dizain, poerfekli kiepebl fi faris klierans. It onggl nachral fi prizyuum se tuul we mek outa ud eh aalso avielebl tu Niolitik man ah wid di raiz a agrikoltcha di niid fi ud yuok ah plou. Ousomeba ud a no dyuurebl matiirial ah dierfuor aakialajikal fain fi dem rier. Evidens fi agrierian sasayati diet bak tu 9,000 BKI pah di Iejan kantinent an ibiliiv se dat agrikolcharal praktis eh-pred uoba di kuos a tuu milenia ina Yuurop. Aagiument de fi indipendant divelopment a teknalaji we neh influens bai heni hada suos exepn di intoernal injinyuiti a di komiuniti iself duo forda investigieshan wi nesiseri fi gi fula kriidens tu disya aidie. Fi fiwi poerpos wi wi vyuu di pred a Niolitik teknalaji az rilayant pah di aidie se sasayati weh ina kantak wid deh wananeda ah wi adier tu di iis tu wes advansment tioridem.\nDi Ijiyan Sii ah Sodan Yuurop\nDi hoerlies evidens fi Yuropiyan agrikolcha kiah fain a Nasos, Kriit ah diet frah di sixt mileniom BKI. Di Ijiyan sii wid wuoliip a ailan widin shaat distant frah deh waneda ah di klement weda eh-provaid aidiil kandishan fi seklment. Soxesiv wiev a maigrieshan bai difrah-difrah chraibal piipl frah di iis liid tu di extablishment a komiuniti raichuu di Ijiyan ah aalso langsaida di kuoastal iera a madan-die Toerki ah Griis. A no koinsidens se dat di Ruomandem biliiv dehself fi bi disendant a Iniyas, di lejinderi iiro a Chrai; far ina di lejin ah mitdem a Klasikal Yuurop yu fain di iistan pantian a gad ah iiro. Kriit az wan a di laajis ailan ina di Ijiyan ah sitiet bitwiin di kuos a Naat Afrika, di Sodan Yuropiyan peninsiula ah di kuos a Ieja Maina wid nachral rizuos muo abondant dah sumaala Ijiyan ailandem ah wah lan mas laaj anof fi supuot saizebl papilieshan eh aidiil fi kalanaizieshan. Di wandem uu sekl Kriit araiv ina 6,500 BKI kyaa wid dem di agrikolcharal praktis a di Iis ah siifierin skil; tuu fakta we uda plie wah laaj paat ina deh ivenchal raiz az mieja fuos ina di Ijiyan.\nPah di mienlan a senchral Griis ina di riijan a Tesali; onjrid pah onjrid a niolitik duelin eh-diskova chuu fiil aakialaji, ierial mapin ah spekchrom analisis bai satilait. Di aluuvial pliendem a di riijan eh achaktiv tu soh komiuniti bies pah agrikolcha ah animal ozbanjri. Di analisis a shaad ah duelin shuo wah kaman kolcha mongx demaya sait wid di pachri a-shuo distingtiv stail ah di "wakl ah daab" tekniik a aachitecha.\nDi prii-istarik Pail Duelin a Vingelz ina Suitsalan (3,000 BKI) widi stuon ax "fakchri" ah duelin nier waata suos tipikal a ada agrierian sait we fain ina Frans, Joermani, Aaschria a nof ada paat a Yuurop. Demya niolitik "vilij" bil nier di liek shuor ah wetlan a di Alps shuo kantinyuos seklment a 4,500 ier. Di Alps no wena no impediment tu chried sens aakiolajikal fain a shaad, stuon tuul ah duelin chokcha shuo similariti we kiah onggl explien bai kantak ah myuuchal exchienj. Demya niolitik "vilij" prabli ena-chried ah intamarid kraas di Alps duo dis eh limit ina som rispek bai sumaal papilieshan nomba ah chokcha bai fambili ah chraibal aidentifikieshan reda dah nieshanud.\nDi rida afi bier in main se di riijandem a Yuurop eh-divelop a difrah-difrah taim alduo extensiv chried netwok kraas Yuurop eh-egzis ina disya piiriad. Dis fak ya lou fi a soertn digrii a yunifaamiti widin soertn piiriad so dat wi kiah gruup hoerli Yuropiyan piiriad askaadn tu aakialajikal fain; naamali afi du wid tuul, yuutensl ah wepan.\nDi Branz Iej (3,000 BKI tu 700 BKI)\nDi raiz a di Minwoan (3000 BKI tu 1100 BKI) ah Maisiinian sivlizieshan ah deh influens pah di Ijiyan ailandem ah mienlan Griis shiep di hoerlies ischri a Sodan Yuurop. Di diskovri a demaya hoerli sivlizieshan ena di rizolt a investigieshan bai wah nyuu briid a aakialajis ina di 1800z uu eh-todi di klasikal lichicha a di Ienshent wol fii istarikal valiu reda dah imitikal kantent. Di diskripshan a king ah sitidem we menshan ina di Iliad eh-investigiet fi etnografikal ah jaagrafikal kluu az tu deh lokieshan. Ainrik Shliiman (Heinrich Schliemann) ah Aata Evanz (Arthur Evans) ena tuu payanier ina dis taip a investigieshan. Shliiman eh-go saach fi di siti a Chrai pah d kuos a madan-die Toerki ah Aata Evanz saach fi soh laas siti a di Ijiyan ailandem. Shliiman uu eh-mek ih faachiun frah Kraimiyan Waar kanchak ton tu wah ieria a Toerki nou kaal Hisarlik. Hoerlia investigieshan a di Hisarlik sait eh-liid som fi propuoz se dis wena di fiebl laas siti a Chrai menshan ina di Iliad we touzn pah touzn a ier lieta stil nuo tu madan aadiens chuu di tiel a di udn aas. Shliiman ena di fos mieja exkivieta a dis sait an ih diskovri a Chrai kansida az di fos madan investigieshan a klasikal ischri ina rilieshan tu di mitdem ah lichicha. A no lang afta Shliiman diskovri dat Aata Evanz diskova di Minwoan sivlizieshan pah Kriit. Shliiman eh fi mek wan muo griet diskovri; di Maisiniyan sivlizieshan we daminiet di Ijiyan ailandem. Speshal impuotant tu Yuropiyandem a di diskovri a di Linia B tablitdem a Nasos (Kriit) bai Aata Evanz. Demaya klie tablit kantien wah faam a aakiek Griik frah di 2n mileniom BKI. Dis a di oulis Griik (Yuropiyan) raitdong languij wi nuo bout ah dierfuor di impuotans ina rilieshan tu Uoma Iliad fondamental tu wi andastanin ah investigieshan a di Ijiyan wol juurin di Branz Iej.\nDi Klasikal Piiriad (700 BKI tu 500 KI)\nDi Paatinan ina Atenz.\nDi raiz a di Griik siti stiet frah 1000 BKI onwad a paatli kantiniuyeshan a di egemani we di Minwoan ah Maisiinian sivlizieshan impuoz pah di riijan. Ousomeba di Griikdem tek a distingkli difrah vyuu a di siti stiet ah deh divelop faam a gobament we rilai pah sitizn patisipieshan ina we Atenz ina di fif senchri BKI kiah kansida fi bi di ayis paint. Wan a di anyuujal aspek a Griik sasayati wena di egzistans a di siti stiet a Spaata sitiet pah di Sodan Pelapaniiz. Spaata wena faamidebl riijanal milichri powa ah raival tu Atenz raichuu di klasikal piiriad. Iweh uol nof inchres tu soch Atiinian laka di filasafa Plieto uu egzamin di difrah-difrah faam a gobament ina ih buk Di Ripoblik ingkluudn di waria kyaas sistim az we fain ina Spaata. Di akshan a di 300 Spaatan uu difen di paas a Toermopaile gens di inviedin aami a Poerja stil kansida se it inkiapsiuliet di esn a di Spaatan siti stiet. Ina dieda siti stietdem a Griis, weda ruul bai diktieta, king ar dimokrasi, di Spaatan aasteriti ah disiplin we deh direk tuwadz di faamieshan a milichri stiet ruul bai iliit aligaaki eh buot admaya ah fier. Di ischri a mienlan Griis tai tu di kanflik bitwiin Atenz ah Spaata; buot a dem eh-faam alayans wid ada Griik siti stiet fi kriet opuozin liig. Di Delian Liig we riprizent die inchres a Atenz ah fiar alaidem wid di kongtapaat Di Peloponiijan Liig liid bai Spaata. Di aidie a di siti stiet az indipendant powa eh so chrang sotel Griik siti stietdem onggl uobakom deh enmiti wen deh fies wid farin inviejan we iikuali chretn aal a dem. Wans di farin chret rimuuv di siti stietdem rivoert bak tu uopm astiliti tuwadz deh wananeda. ivenchali dis intoernal frikshan bitwiin di Griik siti stietdem lou di Masiduoniandem fi gien kanchuol a aal a Griis. Di Ruomandem vyuu dis Masiduonian expanshan az a chret ah di kanflik we wuda lieta araiz uda liid tu Ruoman daminieshan a aal a Griis.\nDi ait we Atenz kech ina di 5f senchri BKI azwel a di taatin paint fi di expanshan a Ruom we deh taim de wena wah siti sorong bai ada chraib ah siti stiet. Fi Ruom expanshan eh-taat inishali az wah faam a alayans ar agreshan gens ada Latium kindomdem wid di intenshan fi sikior di senchral ruol ina di riijan. Ivenchali az Ruom chrent gruo so ihexpanshan gruo ah suuh di siti stietdem a Magna Graecia (Griik sitidem a sodan Itali) eh-fiil oblaij fi faam alayans wid Ruom. Intoernal chraibal divijan ina Itali liid tu Ruom fi waar wi di Samnaitdem (wah senchral Italian chraib) uu wena chretn di Griik siti stietdem a Itali. Ruom waardem wid Kaatij forda inchrench Ruom pozishan ina di riijan. Ruom eh-sobdyuu di Ichoskandem naat a di siti ah di sorongdin chraibdem. Iweh fait ah eh viktuorios gens di chraibdem ina di senchral riijan. Sodan Itali eh nou kom anda Ruom egemani az gyaad gens forda Kaatajinian expanshan chuu deh palitikal alayans wid Ijiyan kindomdem we eh opuoz tu Ruoman powa. Ruom eh bikomz maasta fi aal a Itali bai 272 BKI. Dis daminieshan a Itali liid Ruom fi fiil kanfidens anof fi laanch milichri aparieshan gens Kaatij. Itali we wena-difen iself fi so lang gens Kaatij milichri nou weh-de pah di ofensiv. Ivenchali Ruom uda atak Kaatij iself ina 148 BKI ah daives dem a deh Ijiyan inchres ah Spien afta deh nigoshiet fi piis. Ruom eh nou hexten ikanchuol tu di wuola di Ijiyan ah kuostal ieria a Spien. Kaatij get dischrai ah abitieshan a di siti weh-disalou bai di Ruomandem.\nRuom empaya riich iziinit juurin di hAgostan piiriad (50 BKI tu 20 KI). Alduo Ruom az ripoblik eh-ab extensiv terituorial kangkues aredi, a weh juurin di rien a Agostos wen di hempaya achiiv di grietis terituorial expanshan. Frah dat piiriad gwaan Ruom di Ripoblik uda neba hegzis ina heniting outsaida di himajinieshan a iwuona istuorian ah piipl. Di rien a hAgostos eral di hen a di ripoblik ah di bignin a di hempaya. Alduo di bana "SPQR" (Senatus Populusque Romanus - Di Senit ah Piipl A Ruom) ena-flai, istietid ripoblikan valiudem nou bou tu di wil a di hempara. Di Agostan piiriad kansida az di guolin iej fi Ruom - di relitiv piis ah stabiliti juurin di rien a hAgostos lou Ruoman raita ah aats fi florish. Fi di nex 400 ier Ruom uda bi di grietis powa ina di wol, alduo ivenchali, juurin di 3d ah 4t senchri KI, di presha a hempaya mek Ruom rilingkuish ihuol uoba ipravinsdem.\nWails di kalaps a di Ruoman empaya frah di 4t senchri KI anwad si kanchrakshan a di kanekshan we tai di hoerbanaiz sentadem a Yuurop tugiada (az evidens ina di diklain a ruod bilin ah mentenans), idu lie di fongdieshan fi di hinwad-lukin riyaaganizieshan a Ruoman pravins, we bai di ilebmt senchri eh-kriet wan pempeni a sumaal riijanal stiet. Frah di ilebmt senchri anwad demaya sumaal riijanal stiet taat fi chienj ina di priikoersa a tide madan Yuropiyan nieshan. Dis weh paatli jraib bai di invenshan a bangkin, intanashinal kamoers ah di raiz a moerkantail stiet laka Venis we kanchuol di chried frah di Iis. Di fif senchri KI den a yuusful taatin paint, far ifaam wah istarikal bongjri bitwiin di hienshent ah madan.\nYuurop a no wan diskriit jaagrafikal yuunit, an ituu hiizi fi siit az soch, wen ina rialiti di kolchadem a Yuurop fluo kraas ibaadadem. Di midiival pezantdem a Itali ar Spien, far instans, shier nof muo tugiada wid deh kluos nieba ina Naat Afrika dah deh weh shier wid deh kongtapaat ina Joermani ar Ingglan. Siehwie, wuoliip a Iistan Yuurop, muos potikiula Rosha, shuo signifikant kolcharal influens frah Iejan kolcha, ah weh istarikali muo kluosli kanek wid di iis dah di wes.\nWah signifikant prablem, dierfuo, a di puoros niecha a Yuurop jaagrafikal baada. Ina di sout, Yuurop Meditarienian konchridem a onggl wah shaat siel frah puot a Naat Afrika. Ina di sout-iis, Yuurop separiet frah Ieja bai notn muo dah di shaat chanil a di Basfaros, ah di muos signifikant kolchadem ina dis riijan, laka di Bizantain Empaya ah di Ataman Toerkdem, eh-pred bitwiin madan Griis ah Toerki. Ina Yuurop for iistan chuku di kantinent separiet frah Ieja bai di Yuural mountndem, ah weda, reda dah jaagrafi, a di muos signifikant baar tu chrabl bitwiin iis ah wes. A onggl tu Yuurop wes, wid di Atlantik Uoshan, we wi si klier ah signifikant jaagrafikal baria.\nDi rispans tu dis prablem a fi axep se fi chriit Yuurop az wan diskriit yuunit somwat aabicheri. Isenshal, ina heni ischri, fi difain di fiil a todi, ah fi chriit Yuurop az wan yuunit a wan wie fi achiiv dis iem. Provaidn se yu bier dis ina main, di prablem a Yuropiyan jaagrafi a no nuo prablem ataal-ataal. Di somwat aabicheri jaagrafikal baada a Yuurop no niid dichrak frah atemp fi investigiet di ischri a indivijal riijan widin di kantinent.\nOu fi Apruoch Istarikal InvestigieshanEdit\nIschri si friikuentli ina naritiv toermz, az tuori we kansoern di aktiviti a wi kalektiv ansistadem. A chuu tu a griet extent se dat ischri a wah faam fi tel tuori, aftaraal. Ousomeba, nolaik ada faam a tuoritelin, ischri kluosli bies pah riil ivent an, az soch, ishiep bai soertn ruul ah gaidlain.\nDi muos impuotant a demaya goban ou di istuorian riid suos matiirial. Bifuo di istuorian kiah kanfidens se dat potikiula ivent okor, ih rikuaya evidens. Nof a di evidens dakiumenchri ina faam, laka raitdong rekaad lef bai paas jinarieshan ina di kuos a ebridie laif. Irier fi demaya dakiument fi eh-rait fi di kansomshan a fyuucha jinarieshan, so ihimpuotant fi di istuorian fi andastan di fuosdem we shiep di prodokshan a demaya dakiument.\nFaal a di Ruoman EmpayaEdit\nAastierin ed a Empara Kanstantain di Griet. Kanstantain ena di fos Kristian Ruoman empara. (Maabl, Ruoman aatwok, 4t senchri KI)\nNaamali wi spiik bout di faal a di Ruoman empaya, bot ina wuoliip a wie disya diskripshan tuu simpl, ah kiah bi misliidin. Fi shuor, di senchralaiz stiet we ruul bai Agostos Siiza an ih soxesadem disapier frah ischri. Ousomeba, di laadem ah languij we Ruom eh-gi tu wah waid ieria a Yuurop gwaan poersis ina influens lang afta di empaya don-kalaps.\nDi Ruoman empaya lieta piiriad eh-fasi wid palitikal ah suoshal ropshan. Muos a di ropshan invalv di fielin a Westan empaya. Frah di 3d senchri, di Ruoman empaya weh-de anda kanstant atak bai hintoernal ah extoernal fuos. Chraib we Ruom eh neba fuli bring anda Pax Romana si deh chans ina wiikn Ruom fi aida expan ar ried. Di kaas fi mentien di fordis outpuos ah baada a di empaya eh-miin se deh eh afi mentien wah profeshanal aami poermanent a farin; dat a kaasli endeva fi heni stiet ina heni piiriad. Intoernali di milichrizieshan a di Ruoman empaya eh-miin se di haami eh-don bikomz wah powaful palitikal fuos ah ina di Empaya lieta stiej deh plie mieja ruol ina di chais a hEmpara.\nDuo Ruom eh-don kangka hiis ah wes, dis sumaal siti ina di Alban Ilz ina di riijan a Latiom nou ena-fain iself chrech. Wid laaj empaya kom di niid fi hexten sitiznship ah dis ina toern liid tu hempara jraa fran aal uoba di hempaya juurin di laas ierdem. Demaya schrien pah di veri faiba a hempaya jraa lain bitwiin di hiistan ah westan pravins. Di fak dat di Siti a Ruom eh-enta wah piiriad a diklain ah di pirenial impuotans a grien impuot frah Iijip ah ada hiistan pravins eh-miin se Baizantiom (nou Istanbul, Toerki, ah priivosli kaal Kanstantinuopl - di siti a Kanstantain) uda yuuz fi bain di hiistan Ruoman empaya tu di wes. Kanstantain I, wena-atemp fi yuuz Kanstantinuopl az riprizentitiv a ful intigrieshan a di hiistan Ruoman empaya ina di Latn westan empaya. Ih inadvoertentli setop di aidiil kandishan fi di empaya brokop. Afta Kanstantain ded di empaya ina di wes go chuu a piiriad a ropshan az ih chrii sondem fait deh wananeda fi kanchuol Ruom. Kanstantios II ivenchali bikom di dege empara afta ih tuu bredadem get asasiniet, an ih riez ih kozn Kanstantios Gialos tu di rangk a Siiza a di hiistan empaya. Di empaya nou wena tuu distingk powa; daa fak de uda shiep di ischri a di Midiival piiriad ah di kuos we Kristianiti fala fi di nex touzn ier.\nDi diminishin influens ah powa a Ruom eh-liid tu richrakshan a Ruoman kolcha we wantaim eh-daminiet di pravinsdem. Raichuu Ruoman terichri, nan-Italian sitizn uufa fuorbier eh-adap Ruom az di axis a deh wol bigin fi gi muo hemfasis tu deh luokal aidentiti -- Gaal, Spaniad, Britn, Naat Afrikan dem ful di vaid we lef bai di dipaacha a Ruom aami ah adminischrieshan bai riyasoert fi deh uona kolcha ah laa. Pax Romana az dikrii bai Agostos eh lou luokal laa ah kostom aredi fi tek priisidens uoba fi Ruom laa solangx di pravinsdem axep milichri ah taxieshan kanchuol. Ina dis rispek di hen a di Ruoman empaya miin se di pravinsdem eh frii nou fi haaganaiz deh uona milichri ah ikanamik afierz. Ousomeba deh neh diskyaad aal a we Ruom eh-aafa dem. Latn eh-bikomz bai den di lingua franca a palitix ah chried, ah deh eh-kiin fi adap di beta paat a Ruoman laa, espeshal wid rigyaad tu kuodifikieshan a laa we eh den mek axesebl tu di poblik ah aplikebl tu haal sitizn. Astail chraibdem uu eh wantaim ripel bai Ruom milichri mait nou invied kraas di Ruoman frontier, ah sekl pah impiirial lan. Demaya chraib neh ielien tu Ruoman kolcha sens nof a deh liida ah piipl eh-de ina kanstant kantak wid Ruom chuu di palitikal ah ikanamik mashiin a hempaya. Afta deh don-setop paralel sasayati ina di hieriadem deh eh-invied, iweh onggl nachral fi deh tek taim mix wid di hegzisin Ruoman papilieshan. Dis pruoses galang-galang fi bout tuu tu chrii senchri ah rizolt ina swiipin chienj ina di mekop a Yuropiyan sasayati widin Ruom uol bongjri. Di Griik-spiikin iistan puoshan ton nou tu Bizantiom az di senta, ah dis divijan a di hempaya wuda bikomz poermanent ina di Yuurop a lieta senchri.\nDi muos signifikant outa Kanstantain akdem az Empara wena wen ih mek det-bed kanvoerjan tu Kristianiti. Alduo di hempaya eh-muuv gaan a Kanstantinuopl, di nyuufoun piepasi rimien ina Ruom, laka ou Sin Piita - di simbalik fos Puop, eh-envizij. Tu som extent piepal powa eh-don sinanimos wid di powa a Westan Empara. Di sekiula kiapital a di Westan empaya duo weh-de a Ravena. Puo liidaship ah schres frah inviejan liid tu di faal a Ruom ina 410 tu di Vizigatdem. Di Westan empaya iself faal ina 476 a Ravena. Walef a di Iistan empaya weh nou refa tu az di Bizantiin empaya, niem afta di kiapital. Itali wuda neba bi a yuunifai stiet agen antel di 19t senchri.\nRuomanesk ah Gatik AatEdit\nPiepal Powa ina di Migl IejizEdit\nSasayati ina di Migl IejizEdit\nRetrieved from "https://incubator.wikimedia.org/w/index.php?title=Wb/jam/Yuropiyan_Ischri/Bakgrong_a_Yuropiyan_Ischri&oldid=3959762"\nLast edited on 22 January 2017, at 20:08


Jan 20 | Bible.is\n1Orli Sonde maanin, di fos die a di wiik, wen it did stil daak, Mieri Magdaliin go a di tuum an si se di stuon we did a kova di front a di tuum did ruol we. 2So shi ron go a Saiman Piita an di ada falara we Jiizas did lov, an se tu dem se, “Dem tek di Laad outa di tuum, an wi no nuo we paat dem put im!”\n3So Piita an di ada falara lef go a di tuum. 4Di tuu a dem did a ron, bot di wan we Jiizas did lov ron lef Piita an riich a di tuum fos. 5Im ben dong an luk iina di tuum an si di linin klaat dem we did rap roun Jiizas badi, bot im neehn go iin de. 6Den Saiman Piita we did a kom baka im, riich an go chriet iina di tuum. Im si di linin klaat dem, 7plos di beriyin klaat we did rap roun Jiizas ed pudong iin de. Di ed klaat did fuol op an put wan said. It neva de we di linin klaat dem did de. 8Afta dat, di ada falara, we riich di tuum fos go iin tu. Im si an im biliiv se Jiizas did riili kom bak alaiv. 9(Yu si, aal nou dem neehn get we Gad wod se bout ou Jiizas did afi kom bak alaiv.)\n10Afta dat di tuu falara dem go baka dem yaad. 11Bot Mieri did tan op outa duor siem wie a baal, an ben dong a luk iina di tuum. 12Shi si tuu ienjel iina wait kluoz sidong wich paat Jiizas badi did de — wan we im ed did de an di ada wan we im fut did de.\n13Dem aks ar se, “Uman, wa mek yu a baal?”\n14Wen shi se dat de, shi ton roun an si sumadi tan op neks tu ar — a did Jiizas — bot shi neehn si se a im.\n15“Uman,” im se tu ar, “wa mek yu a baal? A uu yu a luk fa?” Chuu Mieri did tingk se a wan gyaadna a taak tu ar, shi se tu im se, “Sar, ef a yu tek im we, tel mi wich paat im de, so mi kyan go fi'im.”\n16Den Jiizas se tu ar se, “Mieri!” Shi ton fi fies im an baal out iina di Iibruu langwij, “Rabonai!” (dat miin Tiicha). 17Jiizas se, “No uol aan pan mi, kaa mi no gaan baka mi Faada yet. Go tel yu breda dem se mi se, ‘Mi a go baka mi Faada an fi unu Faada, mi a go bak a mi Gad an fi unu Gad.’”\n18Mieri Magdaliin fain Jiizas falara dem an tel dem se, “Mi si di Laad!” An shi tel dem aal a wa Jiizas tel ar.\n19Da sed Sonde de, Jiizas falara dem miit op tugeda iina di iivnin. Dem lak di duor dem kaa dem did fried a di Juu liida dem. Jiizas kom iina di ruum an tan op wid dem an se, “Piis!” 20Wen taim im se dat de, im shuo dem im an dem an im said. An dem did glad kyaahn don wen dem si di Laad.\n21So Jiizas se tu dem wan neks taim se, “Piis! Siem laka ou di Faada sen mi iina di worl, a siem wie so mi a sen unu iin de.” 22Afta im se dat im bluo pan dem an se, “Mek di Uoli Spirit kom iina unu laif. 23Ef unu paadn sumadi fi di rang we dem du, Gad ago paadn dem; ef unu no paadn dem, Gad naa go paadn dem niida.”\n24Nou, Tamas (we dem kaal Didimos), wan a Jiizas twelv falara dem neehn iina di ruum wid di ada falara dem wen taim Jiizas did kom iin de. 25So di ada falara dem se tu im se, “Wi si di Laad!” Bot im se tu dem se, “Ef mi no si di niel uol dem iina im an dem an get fi put mi fingga iina dem, an ef mi no get fi put fi mi an iina im said, den mi naa go biliiv se a chuu unu a taak.”\n26Iet die aafa dat, Jiizas falara dem did iina di sed ous, an Tamas did de de wid dem da taim ya. Iivn duo di duor dem did lak, Jiizas kom iin kom tan op mongks dem sed wie an se, “Piis!” 27Den im se tu Tamas se, “Put yu fingga ya-so an luk pan mi an dem. Chrech out yu an an put it iina mi said. Tap ef an bot, an biliiv wa yu si.”\n28Den Tamas se tu im se, “Yu a mi Laad an mi Gad!”\n29So Jiizas se tu im se, “A chuu yu si mi mek yu biliiv se a mi? Gad bles di piipl dem we no si mi bot biliiv iina mi siem wie.”\n30Jiizas du nof muo powaful sitn infronta im falara dem, we no rait dong iina da buk ya. 31Bot dem ya rait dong so unu maita biliiv se Jiizas a di Krais, Gad Bwai Pikni, an dat wen unu biliiv iina im, unu kyan av laif we laas fi eva.\nContinue to Jan 21 »


Aks 23 | Bible.is\n1Paal luk chriet pan di liida dem an se tu dem se, “Mi breda, aal a mi laif op tu tide, mi liv rait, an mi kanchens naa go bada mi wen mi tan op infronta Gad. 2Wen im se dat, Ananaiyas, di liida fi di priis dem, aada di man dem we did tan op de fi baks Paal pan im mout. 3Den Paal se tu im se, “Gad ago chraik yu dong, yu wait wash waal yu! Yu sidong de laik wan joj we a du wa di Laa se, bot yu brok di Laa an aada dem fi baks mi?”\n4Di man dem we did tan op saida im aks im se, “A di liida fi Gad priis dem yu a chat tu so?”\n5Paal ansa se, “Mi breda, mi neva nuo se im a did di liida fi di priis dem, kaaz it rait dong iina Gad wod se, ‘Yu no fi chat bad bout di ruula fi yu piipl.’ ”\n6Bot wen Paal si se som a dem a did Sadyusii an som a dem a did Farisii, im shout out iina di miitn, “Mi Breda, mi a wan Farisii, an mi faada a wan Farisii tu. A kaaz mi biliiv se ded piipl ago kom bak alaiv mek dem a joj mi.” 7Wen im se dis, di Sadyusii an di Farisii dem staat kwaril mongks dem wan aneda so di gruup plit op iina tuu. 8Kaaz di Sadyusii dem se nobadi kyaahn ded an kom bak alaiv, no ienjel no de, ar no spirit no de, bot di Farisii dem biliiv iina aal a dem sitn de.\n9Di Sadyusii dem an di Farisii dem shout aafa wan aneda louda an louda til som a di Laa tiicha fram di Farisii gruup get op an taak chrang chrang, an wan a dem se, “Wi no fain notn rang wid da man ya. Sopuoz a wan spirit ar wan ienjel did taak tu im fi chuu?” 10Wen di kwaril get riili riili bad, di ed fi touzn suoja kech im fried kaaz im tingk se dem wuda tier op Paal. So im aada im suoja dem fi go dong go tek we Paal fram mongks dem an kyari im bak iina di suoja kyamp.\n11Di neks nait di Laad tan op saida Paal an tel im se, “Tek aat, kaaz siem ou yu tel di Jeruusilem piipl dem bout mi, a siem so yu afi go tel di piipl dem iina Ruom bout mi tu.”\n12Di neks maanin, di Juu dem mek wan siikrit plan an som a dem swier se tonda ruol an brok dem nek dem naa nyam ar jringk notn til dem kil Paal. 13Yu did av uova faati a dem we se so. 14Dem go tu di ed priis an di elda dem an se tu dem se, “Wi swier se tonda ruol an brok wi nek wi naa nyam ar jringk notn til wi kil Paal. 15So wi a aks yu an di liida dem fi beg di ed fi touzn suoja fi kyari im kom dong tu yu laik se yu out fi mek op yu main bout im kies. Tel im se yu waahn fi kwestiyan im som muor. Wi redi fi kil im iivn bifuo im riich nier ya.”\n16Bot Paal sista bwai pikni ier bout ou dem plan fi gyang Paal, so im go tu di suoja kyamp an go tel Paal bout it.\n17So Paal kaal wan a di ed fi onjrid suoja an se tu im se, “Kyari da yuut man ya tu di ed fi touzn suoja, kaaz im av sopm fi tel im.” 18So im kyari im tu ed fi touzn suoja an se tu im se, “Di prizna we niem Paal kaal mi an aks mi fi kyari da yuut man ya tu yu kaaz im av sopm fi tel yu.”\n19Di ed fi touzn suoja tek im go wan said an aks im se, “Wa yu av fi tel mi?”\n20Im ansa im se, “Di Juu dem plan fi aks yu fi kyari Paal dong tu di liida dem tumaro. Dem plan fi mek it luk laik se dem waahn fi kwestiyan im som muor. 21Bot no mek dem presha yu an yu go du wa dem se, kaaz muor dan faati a dem a aid an a wiet fi gyang im. Dem swier blain se dem naa nyam ar jringk notn til dem kil im. Dem redi an a wiet rait ya nou fi ier ef yu ago du wa dem a aks yu fi du.”\n22Den di ed fi touzn suoja sen we di yuut man afta im tel im se, “No tel nobadi se yu tel dem sitn ya.”\n23Afta dat im kaal tuu ed fi onjrid suoja an tel dem se, “Get tuu onjrid suoja, sevnti man we raid aas an tuu onjrid man we fait wid spier an get redi fi go a Sesuriiya nain aklak tinait. 24An av som aas redi fi Paal raid an mek shuor se im riich govana Fiiliks sief.”\n25Di ed fi touzn suoja rait wan leta se:\n26Govana Fiiliks sa, dis a Klaadiyos Lisiyas. Oudi!\n27Di Juu dem kyapcha da man ya an did out fi kil im. Bot wen mi lorn se im did kom fram Ruom, mi get wan gruup a suoja an go siev im fram dem. 28Sins mi did waahn fi nuo wa rang dem did se im did du, mi kyari im go dong tu dem liida. 29Mi fain se som a di Juu dem did a aagyu wid im bout som sitn fi du wid dem Laa, bot im neehn du notn fi wi kil im ar lak im op fa. 30Wen mi lorn se dem did a set op wan siikrit plan fi kil di man, mi sen im tu yu siem taim an aada im enimi dem fi kom tu yu kom saat out dem prablem.\n31So di suoja dem du we di ed fi onjrid suoja aada dem fi du. Dem tek Paal iina di nait an kyari im go tu Antipachris. 32Di neks die dem mek di man dem we raid di aas dem go wid Paal an di ada man dem go bak a Jeruusilem. 33Wen di man dem we raid pan aas riich a Sesuriiya, dem gi di govana di leta an lef Paal iina im an. 34Afta di govana riid di leta, im aks Paal wich konchri yu kom fram. Wen im fain out se Paal kom fram Silisiya, 35im se, “Wen di piipl dem we a se yu du rang kom mi wi joj wa yu av fi se fi yuself.” Den im gi aada fi dem kip Paal anda gyaad iina di palis we Erad did bil.\nContinue to Aks 24 »


Matyu 10 | Bible.is\n1Jiizas kaal op im twelv falara dem an gi dem di rait fi ron out wikid spirit. An im gi dem di rait an powa fi get piipl beta we sik iina aal kaina wie an we av aal kaina siknis.\n2Nou dis a wa Jiizas twelv apasl dem niem: Saiman, we dem kaal Piita an Saiman breda we niem Anju, plos Jiemz an Jan — Zebidii tuu bwai dem. 3Den yu did av Filip, Bartalimyuu, Tamas, Matyu — di taks kalekta, Jiemz — Alfiyos pikni, an Tadiyos. 4Di ada wan dem did a Saiman, we did a wok aad fi frii im piipl dem, an Juudas Iskyariyat, di wan we did sel out Jiizas.\n5A dem twelv piipl ya Jiizas did sen out, an dis a wa im did tel dem fi du: “No go wich paat di piipl dem we a no Juu de, an no go iina di toun dem we di Samaritan piipl dem liv. 6Wa unu fi du, a go tu di Izrel piipl dem we komiin laik wan set a laas shiip. 7Wen unu a go roun tu dem, unu fi priich da mesij ya: ‘Evn suun ruul uova di worl iina evri wie.’ 8Get sik piipl beta, mek ded piipl kom bak alaiv, piipl we av siknis we mek dem skin fasi-fasi — mek dem skin get bak kliin, an ron out diiman spirit tu. Unu get tingz an unu neehn afi gi notn, nou gi an no luk fi get bak notn. 9No kyari no moni wid unu: no guol, silva ar kapa kain. 10Wen unu a go pan di ruod no bring no bag, no ekschra shot, slipaz ar waakn tik, kaa di wokman dem dizorv fi get di sitn dem we dem niid fi liv.\n11“An wen unu go iina wan toun ar dischrik, fain out uu gud inof fu'unu tan wid, an tan wid dem til unu lef da toun de. 12Wen unu a go iina di yaad, tel evribadi oudi an aks Gad fi bles dem. 13Ef di piipl dem iina di yaad tek unu iin, an chriit unu gud, mek di piis we unu aks Gad fi gi dem, tan wid dem, bot ef dem no tek unu iin an chriit unu gud, den aks Gad fi tek it bak. 14An ef nobadi no waahn tek unu iin ar lisn wa unu a se, shiek aaf di dos aafa unu fut wen unu a lef da ous de ar wen unu a lef da toun de. 15Mi naa lai, pan jojment die, di ponishment we Sadam an Gomaro ago get ago iiziya dan da toun de. 16Mi a sen unu out laik shiip mongks wulf. So waiz op laik siniek an tek it iizi laik dov.\n17“An wach out, kaa piipl ago tek unu, an gi unu uova tu di liida dem fi di Juu dem choch, an dem ago tek wip an biit unu a dem miitn ous. 18An kaaz unu a fi mi falara, dem ago aal unu infronta di ruula an di king dem, da wie ya nou, unu kyan tel dem bout mi, an unu kyan tel di piipl dem we a no Juu tu. 19Bot wen dem uol aan pan unu an kyari unu go kuot, no bada fret bout wa unu ago se ar ou unu ago se it. Kaaz wen da taim de kom unu wi get di rait wod fi se. 20Wa unu se naa go bi fu'unu uona wod yu no, bot a di Uoli Spirit we unu Faada sen ago put di wod dem iina unu mout.\n21“Breda an sista ago infaam pan dem uona breda an sista dem, an mek di piipl dem we a ruul kil dem. A siem so, wan faada ago an uova im uona pikni. Pikni ago ton gens dem faada an mada an mek di ruula dem kil dem. 22An evribadi ago iet unu kaaz unu fala mi. Bot enibadi we uol aan tait an tan op chrang til di sofarieshan don, Gad ago siev dem piipl de. 23Wen piipl iina wan toun mek unu sofa, ron go a wan neks wan. Mek mi tel unu dis, unu naa go chuu aal a di toun dem iina Izrel bifuo di Man we Gad Pik kom bak.\n24“Nobadi we a lorn no aiya dan dem tiicha, an no sliev no muo impuotant dan dem maasta niida. 25Fi di falara kom ton laik im tiicha — di falara no waahn muo dan dat, an fi di sliev kom ton jos laik im maasta, di sliev sopuoz fi aarait wid dat. Ef piipl kaal di ed fi di ous ‘Belzibul, di diiman ruula,’ a wich wosa niem dem ago kaal di res a im fambili dem?\n26“No fried a dem kaa notn no aid we wi naa go fain out bout, an no siikrit no de we naa go bos out. 27Eniting mi tel unu iina di daak, anda di kwaiyat, unu fi chat it ou iina di lait mek evribadi ier. An eniting mi wispa iina unu iez, unu mos go baal it out pan di ruuf tap. 28No fried a nobadi, kaa dem kyan onggl kil di badi, dem kyaahn kil unu suol. Uu unu fi fried a a Gad, kaa im kyan dash unu dong a el, an mash op unu badi an suol. 29A no wan peni tuu likl bod sel fa? An stil no iivn wan a dem jrap a grong ef di Faada no se a so it fi go. 30Dong tu di ier pan unu ed Faada Gad kount op an nuo umoch de de. 31So no bada fried, kaaz tu Gad unu wot muo dan nof nof bod.\n32“So den, enibadi we piipl nuo a mi falara, mi wi se dem a fi mi pikni infronta fi mi Faada we iina evn. 33Bot enibadi we tel ada piipl se dem no nuo mi an dem a no mi falara, mi ago du di sed ting tu dem infronta fi mi Faada we iina evn.\n34“No bada tingk se a piis mi kom fi bring pan ort. A no piis mi kom ya fi bring, a waar! 35Mi kom ya fi ton “‘Wan bwai pikni gens im pa, wan daata gens ar mada, an wan daata-in-laa gens ar mada-in-laa. 36An wan man wos enimi, ago bi paat a fi'im uona fambili.’\n37“Enibadi we lov dem faada ar mada muo dan mi, no dizorv fi bi fi mi falara, an enibadi we lov dem bwai pikni ar gyal pikni muo dan mi, dem no fit fi bi fi mi falara niida. 38An enibadi we no tek op dem uona kraas an fala mi, dem no fit fi bi fi mi falara. 39Enibadi we a chrai siev dem laif, ago luuz it. Bot ef unu luuz unu laif sieka mi, unu wi get fi liv fi eva an eva.\n40“Enibadi we welkom unu, welkom mi. An enibadi we welkom mi, welkom di wan we sen mi kom. 41Enibadi we welkom wan prafit, kaa dem si se a wan prafit dat, dem wi get di siem ting laik wa di prafit dem ago get. An enibadi we welkom sumadi we du rait iina Gad yai, jos kaa dem si se da sumadi de du wa rait iina Gad yai, dem wi get di siem ting laik we di piipl dem we du rait iina Gad yai ago get. 42An enibadi we gi wan a mi ombl falara dem iivn wan kop a ais waata, kaa dem si se dem a fi mi falara, mi a tel unu dis, an mi naa lai, da sumadi de ago get wa dem fi get.”\nContinue to Matyu 11 »


Brazil (Puotigiis: Brasil), a di laajis konchri ina Sout Amoerka ah a di onggl nieshan we chat Puotigiis ina di Amoerkaz. Brazil a wah fedarieshan wid tuenti-six stiet, wah fedaral dischrik ah myuunisipalitidem. Brazilia a di kiapital fi Brazil.\nBrazil ena kalani a Puotigal frah Pejro Alvares Kabral (Pedro Álvares Cabral) riich de, frah 1500 tu 1815, ah a den iton yunaitid kindom wid Puotigal. Ina 1822 di konchri ton indipendant az wah Brazilian Empaya, bot den bikom ripoblik sens 1889, duo di Kanggres bakdiet di ratifikieshan tu di fos kanstityuushan frah 1824.\nBrazil a wan a di foundin nieshan a di Yunaitid Nieshan, di G20, Mercosul, an di Yuunian a Sout Amoerkan Nieshan, ah a wan a di BRIC a BRICS konchridem. Brazil aalso ab uoliip a hanimal, nachral invairament, ah nachral rizuos.\n• Prezident: Jair Bolsonaro\n• Vais Prezident: Hamilton Mourão\nIeria: 8 514 877 km²\nPapilieshan: 204 450 649\nKaalin kuod: +55\nISO 3166 kuod: 076 / BRA / BR\nIntanet TLD: .br\nBrazil, Rosha, hIndia ahn di Piiplz Ripoblik a Chaina\nBrazil, Rosha, hIndia, Piiplz Ripoblik a Chaina ahn di Sout Afrika\nBolivia (Panish: Bolivia; Quechua: Buliwya; Aymara: Wuliwya; Guarani: Volívia), ofishali nuo az di Pluurinashinal Stiet a Bolivia (Panish: Estado Plurinacional de Bolivia), a wah lanlak konchri lokiet ina wes-senchral Sout Amoerka. Ibaada tu di naat ah iis bai Brazil, tu di soutiis bai Paragwai, tu di sout bai Aajentiina, tu di soutwes bai Chili, ah tu di naatwes bai Peruu. Di Andian mountn rienj mekop wan-toerd a di konchri, wid di bigis siti ah mien ikanamik senta lokiet ina di Altiplano.\nKwaadinet: 15°48′0"S 47°51′50"W\nBrazilia a di kyapital fi Brazil.\nFrench Gayana (French: Guyane française), ofishali kaal Giyan (French: Guyane), a wah uobasiiz dipaatment ah riijan a Frans, pah di naat Atlantik kuos a Sout Amoerka. Ibaada Brazil tu di iis ah sout, ah Surinam tu di wes. Fii 83,534 km2 ieria ab luo-luo papilieshan densiti a onggl 3 inabitant po km2, wid aaf a di 250,109 inabitant ina 2013 a-lib ina di mechropalitan ieria a Kayen (Cayenne), di kiapital. Bai lan ieria, iwena di laajis riijan a Frans optel di riijan rifaam we tek ifek pah 1s Janiweri 2016.\nGayana, ofishali di Kwaapritiv Ripoblik a Gayana (Co-operative Republic of Guyana), a savrin stiet pah di nadan mienlan a Sout Amoerka. Ibaada wid di Atlantik Uoshan tu di naat, Brazil tu di sout ah soutwes, Surinam tu di iis ah Venizuela tu di wes.\nPanish (Panish: español/castellano) a wah romans languij we kombout ina nadan Spien, ah den likl bai likl ivalv ina di mien languij ina gobament ah chried. Afta dat, bitwiin di fiftiint ah di naintiint senchri, juurin koluonial expanshan, ipred gaa Afrika, di Amoerkaz, Ieja ah di Pasifik.\nTide, eniwe frah 322 tu 400 milian piipl taak Panish az dem fos languij. Dis meki aida di sekan ar tod languij we piipl taak di muos az deh fos languij ina di wol, dipen pan di suos we yu riid.\nPanish a-pred laka faya az sekan ar tod languij kaaza lajistix, ikanamix, ah tuoris inchres tuwaadz di wuoliip a konchridem wepaat Panish a di fos languij. Yu muosli nuotis dis ina konchri laka Brazil, di Yunaitid Stiet, Itali, Puotigal, Frans, ah muos a di hIngglish taakin konchridem.\nParagwai (Panish: Paraguay; Guarani: Paraguái), ofishali di Ripoblik a Paragwai (Panish: República del Paraguay, Guarani: Tetã Paraguái), a wah lanlak konchri ina senchral Sout Amoerka, baada bai Aajentiina tu di sout ah soutwes, Brazil tu di iis ah naatiis, ah Bolivia tu di naatwes. Paragwai de pah tuu saida bangkin a di Paragwai Riva, we ron chuu di senta a di konchri frah naat tu sout. Juu tui senchral lokieshan ina Sout Amoerka, sohtaim deh refa tui az Corazón de Sudamérica ("Aat a Sout Amoerka").\nPeruu (Panish: Perú; Kechua: Piruw; Aymara: Piruw; ofishali República del Perú), a wah konchri ina westan Sout Amoerka. Iab baadalain wid Ekuaduor ah Kolombia tu di naat, wid Brazil tu di iis, wid Bolivia tu di soutiis, wid Chili tu di sout, ah wid di Pasifik Uoshan tu di wes. Peruu a konchri wid nof bayodaivoersiti wid abitat we rienj frah di jrai pliendem a di Pasifik kuostal riijan ina di wes tu di piikdem a di Andiiz Mountn ah chrech voertikali frah di naat tu di soutiis a di konchri tu di chrapikal Amazan Biesn rien faris ina di iis wid di Amazan riva.\nKwaadinet: 23°32′52"S 46°38′9"W\nSou Paalo a di bigis siti ina Brazil.\nSout Amoerka a di sodan kantinent a di Amoerkaz. Di wuola it de ina di westan emisfier an muosli ina di sodan emisfier. Di ieria a di kantinent a 17,840,00 sk km, ar almuos 3.5 posent a di soerfis a di oert. Di papilieshan a bout 371,090,000. Sout Amoerka a di fuot bigis kantinent ina ieria ah di fif bigis ina papilieshan.\nSuoshal muuvment a wah taip a gruup akshan. Dem a laaj, sohtaim infaamal, gruupin a indivijal ar aaganizieshan we fuokos pah spisifik palitikal ar suoshal ishu. Ina ada wod, deh kiari out, rizis, ar andu suoshal chienj.\nMadan Westan suoshal muuvment eh-bikom pasebl chuu edikieshan (di waida diseminieshan a lichicha) ah ingkriis mobiliti a lieba juu tu di indoschrializieshan ah oerbanizieshan a 19t senchri sasayati. Deh sohtaim aagiu se di friidam a expreshan, edikieshan ah relitiv ikanamik indipendans privalent ina di madan Westan kolcha rispans fi di anprisident nomba ah skuop a vierios kantempareri suoshal muuvment. Ousomeba, adawandem paint out se nof a di suoshal muuvment a di laas onjrid ier gruo op, laka di Mau Mau ina Kenia, fi opuoz Westan koluonializim. Aida wie, suoshal muuvment eh kluosli kanek ah kantiniu siem wie wid dimokratik palitikal sistim. Okiejanali, suoshal muuvment eh-invalv ina dimokrataizin nieshan, bot muotaim deh florish afta dimokratizieshan. Uoba di paas 200 ier, deh eh-bikom paat a papila ah gluobal expreshan a disent.Madan muuvment noftaim yuutilaiz teknalaji ah di intanet fi muobilaiz piipl gluobali. Kaman tiim a fi adap tu komiunikieshan chren mongx soksesful muuvment. Risaach a-bigin fi expluor ou advokesi aaganizieshan lingk tu suoshal muuvment ina di Yunaitid Stiet ah Kianada yuuz suoshal miidia fi fasilitiet sivik ingiejment ah kalektiv akshan. Di sistimatik lichicha rivyuu a Buettner & Buettner analaiz di ruol a Tuita juurin a waid rienj a suoshal muuvment (2007 WikiLiik, 2009 Molduova, 2009 Aschrian schuudent pruotes, 2009 Izrel-Gaaza, 2009 Iran griin revaluushan, 2009 Taranto G20, 2010 Venizuela, 2010 Joermani Stutgaat21, 2011 Iijip, 2011 Ingglan, 2011 US Akiupai muuvment, 2011 Spien Indignados, 2011 Griis Aganaktismenoi muuvment, 2011 Itali, 2011 Wiskansn lieba pruotes, 2012 Izrel Hamas, 2013 Brazil Viniga, 2013 Toerki).Palitikal sayans ah suosialaji eh-divelop a varayati a tiori ah impirikal risaach pah suoshal muuvment. Fi egzampl, som risaach ina palitikal sayans ailait di rilieshan bitwiin papila muuvment ah di faamieshan a nyuu palitikal paati azwel fi diskos di fongshan a suoshal muuvment ina rilieshan tu ajenda setn ah influens pah palitix.\nVenizuela, ofishali di Bolivaarian Ripoblik a Venizuela (Panish: República Bolivariana de Venezuela), a wah fedaral ripoblik lokiet pah di naadan kuos a Sout Amoerka. Ibaada bai Kolombia pah di wes, Brazil pah di sout, Gayana pah di iis, ah di ailandem a Chrinidad ah Tubiego tu di naat-wes. Venizuela terichri predout bout 916,445 km2 wid estimiet papilieshan arong 31,775,371. Venizuela rangk az stiet wid ai-ai bayodaivoersiti (korant rangk a 7t ina di wol lis a nieshan wid di nofis nomba a spiishiz), wid abitat wa rienj frah di Andiiz Mountn ina di wes tu di Amazan Biesn rien-faris ina di sout, vaya hextensiv yaanos plien ah Kiaribiyan kuos ina di senta ah di Uorinuoko Riva Delta ina di iis.\nYurugwai, ofishali di Iistan Ripoblik a Yurugwai (Panish: República Oriental del Uruguay), a wah konchri ina di soutiis riijan a Sout Amoerka. Ibaada bai Aajentiina tui wes ah Brazil tui naat ah iis, wid di Atlantik Uoshan tu di sout ah southiis. Yurugwai ab 3.3 milian piipl, outa dem 1.8 milian lib ina di mechropalitan ieria a di kiapital ah bigis siti, Mantevideyo. Wid ieria bout 176,000 skwier kilamita, Yurugwai jaagrafikali a di sekan-sumaalis nieshan ina Sout Amoerka afta Surinam.


1 Korintiyan 10 | Bible.is\n1 Korintiyan 10\n1Breda an sista mi waahn unu fi memba se fi wi faada an fi dem faada faada go bak, di kloud did protek di uol a dem wen dem did a kraas di red sii. 2Wen dem waak anda da kloud de an kraas di sii, it komiin laik se dem did baptaiz an ton wan wid Muoziz, sieka aal a wa dem go chuu. 3Di uol a dem did nyam di siem fuud we Gad iina im powa gi dem fi nyam. 4An di uol a dem did jringk di siem jringks we Gad iina im powa did gi dem fi jringk. Gad wok wan mirikl an mek waata kom outa rak, an a dat dem jringk. An di rak we di waata kom fram a did Krais di wan we Gad Anaint. 5Bot iivn afta aal a dat, Gad neva api wid muos a dem. An so im kaaz dem fi ded an dem badi fi skyata skyata aal uova di dezot.\n6Nou aal dem sitn de apm so dat wi kuda si dem an lorn fram dem. Dem a waan wi fi no tan laik dem piipl de an waahn fi du bier iivl sitn. 7Wi no fi du laik dem an worship no faalz gad. It rait dong iina Gad wod se, “Di piipl dem sidong fi nyam an jringk an den dem git op an staat daans.” 8Wi no fi tek paat iina no kaina seks sin laik dem. Kaaz a so mek twenti chrii touzn a dem ded aaf iina wan die. 9Wi no fi stie laik dem an tes Krais Jiizas. Som a dem did tes Gad an siniek bait dem an kil dem. 10Wi no fi komplien an grombl grombl laik som a dem. Kaaz di wan dem we yuus tu grombl grombl, di ienjel we kom fi kil, kil dem aaf. 11Aal a dem sitn de we apm tu dem a fi waan wi no fi liv laik dem. An it rait dong iina Gad wod fi waan aal a wi we a liv iina da taim ya wen di worl suun don. 12So ef yu tingk se yu a tan op chrang, yu beta wach yuself so dat yu no jrap dong. 13Di siem sin dem we unu a chogl wid, evribadi els a chogl wid dem tu. Bot Gad gud, im naa go mek yu fies no sin an no gi yu wan wie fi diil wid it — im naa go gi yu muor dan yu kyan manij.\n14So mi gud gud fren, no worship no faalz Gad — ron we fram dem sitn de. 15Mi a taak tu unu laik piipl we av sens, so joj wa mi a se fi yuself. 16Di kop we wi yuuz wen wi av Laad sopa an we wi gi Gad tangks fa: wen wi jringk fram it wi naa tek paat iina wa Jiizas Krais did du fi wi wen im blod bliid out pan di kraas? An wen wi brok di bred a no tek wi a tek paat iina im badi tu? 17So a onggl wan bred de bout an aal a wi ton wan badi wen di uol a wi iit da bred de.\n18Luk pan di Juu dem: wen dem a bon sakrifais gi Gad, di wan dem we a gi op di sakrifais dem nyam som a di fuud tu. An wen dem nyam it, a no shuo dem a shuo se dem an Gad a wan? 19Wa unu tingk mi a chrai fi se? Unu tingk se mi a se dat di fuud we dem bon gi sakrifais tu di faalz gad dem wot notn? Ar se di faalz gad dem we dem a gi di sakrifais tu a riil sopm? 20Nuo! Wa mi a se a dat di piipl dem we no biliiv iina Gad bon sakrifais gi diiman, dem naa bon it gi Gad. An ef yu go nyam da fuud de, a laik yu a se dat yu an di diiman dem a wan, an mi no waahn unu fi av notn fi du wid no diiman. 21Yu kyaahn a jringk fram di Laad kop an a jringk fram diiman kop tu. An yu kyaahn a nyam a di Laad tiebl an den go nyam a di diiman tiebl. 22A mad unu a chrai fi mek Gad mad? Unu tingk se unu chrangga dan im?\n23Som piipl se, “Mi kyan du eniting wa mi waahn fi du,” bot a no evriting gud fi yu. Dem se, “Mi kyan du eniting wa mi waahn fi du,” bot a no evriting ago elp yu fi gruo. 24Nobadi fi a luk out fi demself wan, dem fi a luk out fi dem nieba dem tu.\n25Yu kyan nyam di miit we dem sel iina di maakit an no afi wori ef it rait ar rang 26kaaz “Di uol worl an evriting we de iina it bilang tu Gad.” 27Ef sumadi we no biliiv iina Gad invait yu a dem yaad fi iit dina, an yu waahn go, gwaan an nyam di fuud we dem gi yu. No bada wori bout ef da fuud de rait ar rang fi yu iit. 28Bot ef sumadi se tu yu se, “Kom iit som a di fuud we wi yuuz fi bon sakrifais gi di faalz Gad dem,” no nyam dat. No iit it kaaz di man we tel yu bout di fuud an piipl we no biliiv iina Gad wi si yu a iit it an tingk se yu a du sopm rang. 29So wail fi yu kanchens naa bada yu, no nyam it kaaz it wi kaaz ada piipl fi av prablem. Nou yu maita aks wai mi no fi iit wa mi waahn jos chuu ada piipl ago av prablem wid it? 30Ef mi prie an gi Gad tangks fi di fuud, it no aarait den fi mi iit it? Dem shudn av no prablem wid it ef mi du dat.\n31Wel, di chuut a weda yu a iit fuud ar jringk jringks — evriting we yu du, yu fi du it iina wan wie we wi kaaz piipl fi priez Gad. 32No du notn we ago kaaz di Juu dem, di piipl we a no Juu ar Gad choch fi sin. 33Unu fi du laik mi. Mi chrai fi du tingz we wi kaaz evribadi fi api. Mi no du tingz fi elp miself wan bot mi du tingz we wi elp evribadi. Mi du dat so dat evribadi kyan get siev.\nContinue to 1 Korintiyan 11 »